Li wan chi saʼ\nEb’ li marcapaginas\nIl li k’a’ru xkub’siman\nXkomon chik li na’leb’\nchi ixb’ej chi uub’ej\nK’utb’esinb’il na’leb’ k’eeb’il rik’in xtz’uumal re laj Jose Smith li Profeet, sa’ Nauvoo, Illinois, tz’iib’anb’il sa’ 12 Julio 1843, chirix li ak’ ut junelikil sumwank, sa’ li natawman wi’ li sumwank re sumlaak li wan chi junelik, jo’ ajwi’ li na’leb’ chirix li sumlaak rik’in numenaq jun li sum aatin. Us ta kitz’iib’aman li k’utb’esinb’il na’leb’ sa’ 1843, natawman reetalil naq junjunq li jar raqal chi na’leb’ sa’ li k’utb’esinb’il na’leb’ a’in ak nawb’il xb’aan li Profeet chalen chaq 1831. Chi’ilmanq Awa’b’ejil Yehom 1.\n1–6, Natawman li taqenaqil loq’al rik’in li ak’ ut junelikil sumwank; 7–14, Nak’utman xyaalal li teneb’anb’il ut li ajb’il ru sa’ li sumwank a’an; 15–20, Rik’in li Choxahil sumlaak ut lix kanajik li junkab’al, eb’ li winq neke’ru chi wank choq’ dioseb’; 21–25, Li b’e laatz’ ut ka’ch’in ru naxk’am sa’eb’ li junelik yu’am; 26–27, Nak’eeman li chaq’rab’ chirix xmajewankil li Santil Musiq’ej; 28–39, Li k’a’ru yeechi’inb’il chirix li k’iik ut li taqsiik loq’alil chi junelik, nayeechi’iman reheb’ li profeet ut eb’ laj santil paab’anel sa’ chixjunileb’ li jar q’e kutan; 40–47, Nak’eeman li wankilal re laj Jose Smith chi b’ak’ok ut chi tz’apok sa’ li ruchich’och’ ut sa’ choxa; 48–50, Li Qaawa’ naxtz’ap sa’ xb’een a’an lix taqenaqil loq’al; 51–57, Li xEmma Smith nak’ehe’ xna’leb’ naq tiikaq chi paab’ank ut tiikaq xch’ool; 58–66, Nak’utman xyaalal li chaq’rab’ chirix li sumlaak rik’in numenaq jun li sum aatin.\n1 Chi yaal, jo’ka’in naxye li Qaawa’ aawe laa’at inmoos Jose, naq rik’in naq xapatz’ sa’ wuq’ xnawb’al ut xtawb’al ru chan ru naq laa’in, li Qaawa’, kintiikob’resiheb’ ru lin moos aj Abraham, aj Isaak, aj Jakob, ut jo’kan ajwi’ laj Moises, laj David, ut laj Salomon, inmooseb’, chirix li na’leb’ ut li tzol’leb’ naq ke’wan xk’ihaleb’ li arixaqileb’ ut lix moosil ixaqileb’—\n2 K’e reetal, ut il, laa’in li Qaawa’ laa Dios, ut tatinsume chirix li na’leb’ a’in.\n3 Jo’kan ut, akawresi aach’ool chixk’ulb’al ut chi ab’ink chiru li na’leb’ li ok we chixk’eeb’al eere; xb’aan naq chixjunileb’ li k’utb’esinb’il wi’ chiruheb’ li chaq’rab’ a’in tento te’ab’inq chiru ajwi’ a’an.\n4 Xb’aan naq k’e reetal, nink’utb’esi cheru jun ak’ ut junelikil asumwank; ut wi ink’a’ nekekuy xpaab’ankil li sumwank a’an, rik’in a’an bk’eeb’ilex sa’ tojb’a-maak, xb’aan naq maajun naru cchixtz’eqtaanankil li sumwank a’in ut taakanab’aaq chi ok sa’ lin loq’al.\n5 Xb’aan naq chixjunileb’ li ani te’ajoq re xk’ulb’al jun aosob’tesink sa’ wuq’ te’xkuy xpaab’ankil li bchaq’rab’ li xaqab’anb’il choq’ re li osob’tesink a’an, ut li k’a’ru teneb’anb’il chi sa’, jo’ chanru xaqab’anb’il chalen chaq rub’elaj lix k’ojlajik li ruchich’och’.\n6 Ut chirix li aak’ ut junelikil sumwank, a’an kixaqab’aman choq’ re xtz’aqalil lin bloq’al; ut ani nak’uluk re lix tz’aqalil a’an tento ut aajel ru naq tixkuy xpaab’ankil li chaq’rab’, malaj ut k’eeb’ilaq sa’ tojb’a-maak, chan li Qaawa’ Dios.\n7 Ut chi yaal ninye eere, naq a’in li ateneb’anb’il sa’ li chaq’rab’ a’in: Chixjunil li sumwank, li kontraat, li b’ak’leb’, li teneb’ank, li bxaqab’anb’il aatin, li yeechi’ink, li b’aanunk, li junajink, li k’ehe’k sa’ komonil, malaj li oyb’enink, li ink’a’ nab’aanuman ut na’oken, ut cnatz’apman rik’in li dLoq’laj Musiq’ej re yeechi’ink, xb’aan li ani yulb’il, choq’ re li yu’am a’in jo’ ajwi’ choq’ re li junelik q’e kutan, ut a’anaq chi q’axal sant, chi ek’utb’esinb’il ut chi taqlanb’il rik’in xtz’uumal re li ani yulb’il inb’aan, li kinxaqab’ sa’ li ruchich’och’ re taak’amoq re li wankilal a’in (ut xinxaqab’ choq’ re lin moos aj Jose naq tixk’am li wankilal a’in sa’ roso’jikeb’ li kutan, ut maajun wa taawanq chik numenaq jun sa’ li ruchich’och’ chiru li jun kutan li taak’ojob’amanq wi’ lix wankilal ut lix flaawil li tijonelil a’in), maajunaq xk’anjel, xchaab’ilal, chi moko xwankilal sa’ ut chirix li wakliik chi yo’yo sa’ xyanqeb’ chaq li kamenaq; xb’aan naq chixjunileb’ li kontraat li moko b’aanunb’ileb’ ta choq’ re li ajom a’in, wankeb’ xraqik naq kamenaqeb’ li winq.\n8 K’ehomaq reetal, li wochoch a’an jun ochoch re li tustuukilal, chan li Qaawa’ Dios, ut moko rochochil ta li sache’k na’leb’.\n9 Ma tink’ulub’a junaq amayej, chan li Qaawa’, li moko b’aanunb’il ta sa’ lin k’ab’a’?\n10 Malaj ut ma tink’ul sa’ lee ruq’ li k’a’ru ink’a’ akinxaqab’?\n11 Ut ma tinxaqab’anq choq’ eere, chan li Qaawa’, wi ink’a’ xb’aan li chaq’rab’, jo’ chanru ajwi’ naq laa’in ut lin Yuwa’ akiqak’ojob’ choq’ eere, rub’elaj naq kiwan li ruchich’och’?\n12 Laa’in li Qaawa’ lee Dios, ut nink’e eere li taqlahom a’in—naq maajun winq ataachalq rik’in li Yuwa’b’ej, ka’ajwi’ inb’aan laa’in malaj xb’aan li waatin, a’an lin chaq’rab’, chan li Qaawa’.\n13 Ut chixjunil li k’a’ru wan sa’ li ruchich’och’, li k’ojob’anb’il xb’aaneb’ li winq, xb’aaneb’ li k’ojarib’aal, malaj li taqlanelil, malaj li wankilal, malaj k’a’ru li nawb’il ru xk’ab’a’, li yalaq k’a’ru wan, li moko inb’aan ta laa’in malaj xb’aan li waatin, chan li Qaawa’, taarume’q chaq, ut aink’a’ taakanaaq chirix naq kamenaqeb’ li winq, chi moko chi sa’, chi moko chirix li wakliik chi yo’yo, chan li Qaawa’ lee Dios.\n14 Xb’aan naq yalaq k’a’ru nakana, inb’aan laa’in wan; ut yalaq k’a’ru moko inb’aan ta, taachiq’manq ut taasachmanq.\n15 Jo’kan ut, wi junaq winq ataasumlaaq rik’in junaq rixaqil sa’ li ruchich’och’, ut nasumla rik’in chi moko inb’aan ta, chi moko xb’aan li waatin, ut na’ok sa’ sumwank rik’in a’an chiru jo’ najtil wan sa’ li ruchich’och’ ut wan li ixq rochb’een, lix sumwankeb’ ut xsumlajikeb’ moko wan ta xwankil naq kamenaqeb’, ut naq elenaqeb’ chaq sa’ li ruchich’och’; jo’kan naq maajun chaq’rab’ b’ak’b’ileb’ wi’ naq elenaqeb’ chaq sa’ li ruchich’och’.\n16 Jo’kan ut, naq elenaqeb’ chaq sa’ li ruchich’och’ ink’a’ neke’sumla chi moko aneke’sumub’aak; xaqab’anb’ileb’ b’an choq’ banjel sa’ choxa, a’eb’ li anjel li wankeb’ choq’ moos aj k’anjelanel, re te’k’anjelaq choq’ reheb’ li ani k’ulub’ejeb’ choq’ re jun b’iis li loq’alil li q’axal nim wi’chik, ut li numtajenaq, ut re junelik.\n17 Xb’aan naq eb’ li anjel a’in ink’a’ ke’xkuy xpaab’ankil lin chaq’rab’, jo’kan naq ink’a’ neke’ru chi nimob’resiik; neke’kana b’an chi jachb’ileb’ ru ut xjuneseb’, chi maak’a’ xtaqsinkil lix loq’aleb’, sa’ lix kolb’il wanjikeb’, chiru anchal li junelik q’e kutan, ut chalen a’an moko dioseb’ ta; wankeb’ b’an choq’ anjel chiru li Dios chi junelik q’e kutan.\n18 Ut jo’kan wi’chik, chi yaal ninye eere, wi junaq winq taasumlaaq rik’in junaq rixaqil, ut naxk’uub’ jun sumwank rik’in choq’ re li yu’am a’in ut choq’ re anchal li junelik q’e kutan, wi li sumwank a’an moko inb’aan ta laa’in, chi moko xb’aan li waatin, a’ lin chaq’rab’, ut ink’a’ tz’apb’il xb’aan li Loq’laj Musiq’ej re yeechi’ink, xb’aan ruq’ li ani kinyul ut kinxaqab’ choq’ re li wankilal a’in, moko k’ulub’anb’il ta chi moko wan xwankil naq elenaqeb’ chaq sa’ li ruchich’och’, xb’aan naq moko junajinb’ileb’ ta inb’aan, chan li Qaawa’, chi moko xb’aan li waatin; naq elenaqeb’ chaq sa’ li ruchich’och’ ink’a’ taaruuq chi k’ule’k aran, xb’aan naq eb’ li anjel ut eb’ li dios xaqab’anb’ileb’ aran, li ink’a’ neke’ru chi nume’k wi’; ink’a’ naru ut naq te’reechani inloq’al; xb’aan naq li wochoch a’an jun ochoch re tustuukilal, chan li Qaawa’ Dios.\n19 Ut jo’kan wi’chik, chi yaal ninye eere, wi junaq winq taasumlaaq rik’in junaq rixaqil rik’in li waatin, a’an lin chaq’rab’, ut rik’in li aak’ ut junelikil sumwank, ut btz’apb’il choq’ reheb’ xb’aan li Loq’laj Musiq’ej re cyeechi’ink, xb’aan ruq’ li ani yulb’il, li kinxaqab’ wi’ li wankilal a’in choq’ re, ut dxlaawil li tijonelil a’in; ut taayeemanq reheb’—Tex’elq chaq sa’ li xb’een wakliik chi yo’yo; ut wi ak numenaq li xb’een wakliik chi yo’yo, sa’ li wakliik chi yo’yo jun chik; ut teereechaniheb’ li ek’ojarib’aal, li awa’b’ejihom, li taqlanelil, li wankilal, li awa’b’ejil, chixjunil li taqenaq ut kub’enaq—toja’ ut naq taatz’iib’amanq sa’ lix fHuhil li Yu’am re li Karneer, naq maajun kamsink tixb’aanu sa’ li tixhoy wi’ li kik’elej maak’a’ xmaak, ut wi nekexkana sa’ lin sumwank, ut maajun kamsink nekeb’aanu sa’ li nekehoy wi’ li kik’elej li maak’a’ xmaak, taab’aanumanq reheb’ sa’ chixjunil li k’a’aq re ru, li jo’ k’ihal kixk’e lin moos sa’ xb’eeneb’, sa’ li yu’am a’in, ut chiru anchal li junelik q’e kutan; ut taawanq tz’aqal xwankil naq elenaqeb’ chaq sa’ li ruchich’och’; ut te’nume’q chiruheb’ li anjel, ut eb’ li dios, li k’ojob’anb’ileb’ aran, re xk’ulb’al lix gtaqenaqil loq’aleb’ ut lix loq’alileb’ sa’ chixjunil li k’a’aq re ru, jo’ chanru tz’apb’il sa’ xb’een lix jolomeb’, a’ li loq’alil li taawanq choq’ jun tz’aqalil ut jun xkanajikeb’ li iyajilb’ej chi junelik q’e kutan.\n20 Toja’ naq diosaqeb’, xb’aan naq maak’a’eb’ roso’jik; jo’kan naq te’wanq chi junelik wanjenaqeb’ ut junelik te’wanq, xb’aan naq neke’kana; toja’ naq te’wanq chi taqenaq sa’ xb’een chixjunil, xb’aan naq chixjunil li k’a’aq re ru wan rub’el xwankileb’. Toja’ naq adiosaqeb’, xb’aan naq rehaqeb’ banchal li wankilal, ut eb’ li anjel wankeb’ rub’el xwankileb’.\n21 Chi yaal, chi yaal, ninye eere, wi ink’a’ nekekuy xpaab’ankil lin achaq’rab’ ink’a’ nekexru chixtawb’al li loq’alil a’in.\n22 Xb’aan naq alaatz’ li okeb’aal, ut ka’ch’in ru li bb’e li nak’amok sa’ li taqenaqil loq’al ut xtiqb’aleb’ ru li cyu’am, ut moko k’iheb’ ta li neke’tawok re, xb’aan naq ink’a’ nikineek’ul sa’ li ruchich’och’ chi moko nekenaw wu.\n23 Wi b’an nikineek’ul sa’ li ruchich’och’, rik’in a’an teenaw wu, ut teek’ul xtaqenaqil eeloq’al; re naq ab’ar wankin laa’in texwanq ajwi’ laa’ex.\n24 A’an a’in aeb’ li junelik yu’am—xnawb’al ru li jun ajwi’ chi Dios li chaab’il xna’leb’ ut tz’aqal yaal, ut li Jesukristo, li bkixtaqla chaq. Laa’in a’an. Chek’ul ut lin chaq’rab’.\n25 aHelho ru li okeb’aal, ut nim ru li b’e li naxik sa’eb’ li bkamk; ut naab’al neke’wan li neke’ok chiru, xb’aan naq cmoko nikine’xk’ul ta, chi moko neke’kana sa’ lin chaq’rab’.\n26 Chi yaal, chi yaal, ninye eere, wi jun li winq nasumla rik’in junaq rixaqil jo’ chanru li waatin, ut tz’apb’ileb’ xb’aan li aLoq’laj Musiq’ej re yeechi’ink, jo’ chanru li xaqab’anb’il inb’aan, ut li winq malaj li ixq te’xb’aanu yalaq k’a’ru chi maak malaj q’etok aatin re li ak’ ut junelikil sumwank, ut li k’iila paay chi majewank chiru li Dios, ut wi maajun bkamsink neke’xb’aanu sa’ li neke’xhoy wi’ li kik’elej li maak’a’ xmaak, toj te’elq chaq sa’ li xb’een wakliik chi yo’yo, ut te’ok sa’ lix taqenaqil loq’aleb’; a’b’anan te’sache’q sa’ li tz’ejwalej, ut cte’q’axtesiiq chiru lix chiq’lehom laj dSatanas toj sa’ xkutankil li tojb’al-ix, chan li Qaawa’ Dios.\n27 Li axmajewankil li Santil Musiq’ej, li bink’a’ taakuymanq sa’ li ruchich’och’ chi moko chirix li wank sa’ li ruchich’och’, a’an naq nekeb’aanu li kamsink sa’ li nekehoy wi’ li kik’elej li maak’a’ xmaak, ut nekek’ulub’a lin kamik, chirix naq xek’ul lin ak’ ut junelikil sumwank, chan li Qaawa’ Dios; ut ani ink’a’ naxkuy xpaab’ankil li chaq’rab’ a’in maamin taaruuq chi ok sa’ lin loq’al; ctaak’ehe’q b’an sa’ tojb’a-maak, chan li Qaawa’.\n28 Laa’in li Qaawa’ laa Dios, ut tink’e aawe lix chaq’rab’il lin Santil Tijonelil, jo’ chanru k’ojob’anb’il inb’aan ut xb’aan lin Yuwa’ rub’elaj naq kiwan li ruchich’och’.\n29 Laj aAbraham kixk’ul chixjunil li k’a’aq re ru, yalaq k’a’ru li kixk’ul, chi k’utb’esinb’il ut chi taqlanb’il, xb’aan li waatin, chan li Qaawa’, ut a’an okenaq sa’ lix taqenaqil loq’al, ut k’ojk’o sa’ xb’een lix k’ojarib’aal.\n30 Laj Abraham kixk’ul li ayeechi’ihom chirixeb’ li riyajil, ut chirixeb’ li ruuchinihom lix juruch’—a’ lix bjuruch’ li elenaqat wi’ laa’at, at inmoos Jose—li tento te’kanaaq chiru jo’ najtil wankeb’ sa’ li ruchich’och’; ut chirix laj Abraham ut li riyajil, naq elenaqeb’ chaq sa’ li ruchich’och’ toj te’kanaaq; sa’ li ruchich’och’ jo’ ajwi’ chirix wank sa’ li ruchich’och’ te’kanaaq chi maak’a’jo’ rajlankileb’ jo’eb’ li cchahim; malaj ut wi ta teerajla li samahi’ chire li palaw ink’a’ raj texruuq chirajlankileb’.\n31 Li yeechi’ihom a’in eere ajwi’ laa’ex, xb’aan naq laa’ex rehex laj aAbraham, ut kik’eeman li yeechi’ihom re laj Abraham; ut xb’aan li chaq’rab’ a’in wan xkanajik lix k’anjel lin Yuwa’, sa’ li naxnima wi’ xloq’al.\n32 Ayuqex ut chi jo’kan, ut b’aanuhomaq lix ab’aanuhom laj Abraham; okanqex sa’ lin chaq’rab’ ut texkole’q.\n33 Wi b’an ink’a’ nekex’ok sa’ lin chaq’rab’ ink’a’ nekexru chixk’ulb’al lix yeechi’ihom lin Yuwa’, li kixyeechi’i re laj Abraham.\n34 Li Dios akitaqlan re laj Abraham, ut li bxSara kixk’e lix cAgar re laj Abraham choq’ rixaqil. Ut k’a’ut naq kixb’aanu? Xb’aan naq a’in chaq li chaq’rab’; ut rik’in li xAgar ke’el chaq k’iila tenamit. Jo’kan naq a’in kixtz’aqob’resi ru, rochb’een xkomon chik li na’leb’, li k’a’ru yeechi’inb’il.\n35 Ma kiwan ut laj Abraham rub’el tojb’a-maak? Chi yaal ninye eere, Ink’a’, xb’aan naq laa’in, li Qaawa’ akintaqlan chi jo’kan.\n36 aKitaqlaman re laj Abraham naq tixmayeja laj bIsaak li ralal; a’ut ak tz’iib’anb’il chaq: cMatkamsin. A’b’anan laj Abraham moko kixye ta naq ink’a’ tixb’aanu, ut kik’ehe’ sa’ ajl chirix choq’ dtiikilal.\n37 Laj Abraham kixk’uleb’ li amoosil ixaqilb’ej, ut ke’rala kok’al chiru; ut kik’ehe’ sa’ ajl chirix a’an choq’ tiikilal, xb’aan naq eb’ a’an ke’k’ehe’ re, ut a’an kikana sa’ lin chaq’rab’, jo’ chanru naq laj Isaak ajwi’ ut laj bJakob maak’a’ chik k’a’ru ke’xb’aanu chiru li taqlanb’ileb’ wi’; ut rik’in naq maak’a’ chik ke’xb’aanu chiru li taqlanb’ileb’ wi’, ak okenaqeb’ sa’ lix ctaqenaqil loq’aleb’, jo’ chanru li k’a’ru yeechi’inb’il, ut k’ojk’ookeb’ sa’ xb’eeneb’ li k’ojarib’aal, ut moko anjeleb’ ta; dioseb’ b’an.\n38 Laj aDavid ajwi’ kixk’ul bk’iila ixaqilb’ej ut moosil ixaqilb’ej, ut jo’kan ajwi’ laj Salomon ut laj Moises inmooseb’, jo’ ajwi’ naab’al chik reheb’ lin moos, chalen chaq sa’ xtiklajik li yo’ob’tesink toj sa’ li kutan a’in; ut maak’a’ ke’maakob’ wi’, ka’ajwi’ sa’ li k’a’aq re ru ink’a’ ke’xk’ul wik’in.\n39 Eb’ li rixaqil ut lix moosil ixaqil laj David ake’k’ehe’ re inb’aan laa’in, rik’in ruq’ laj Natan, lin moos, ut jalaneb’ chik reheb’ li profeet li ke’k’amok re bxlaawil li wankilal a’in; ut maajun reheb’ li k’a’aq re ru a’in kimaakob’ wi’, ka’ajwi’ sa’ li ki’uxman rik’in laj cUrias ut li rixaqil; ut chi jo’kan a’an t’anenaq chaq sa’ lix taqenaqil loq’al, ut xk’ul li k’eeb’il chaq re; ut ink’a’ taareechaniheb’ chirix wank sa’ li ruchich’och’; xb’aan naq laa’in dkeb’ink’e re jalan chik, chan li Qaawa’.\n40 Laa’in li Qaawa’ laa Dios, ut kink’e aawe laa’at, inmoos Jose, jun aaxaqab’ankil, ut anink’ojob’ wi’chik chixjunil li k’a’aq re ru. Tz’aama li k’a’ru nakawaj, ut taak’eemanq aawe jo’ chanru li waatin.\n41 Ut jo’ katpatz’ok chirix li muxuk sumsu, chi yaal chi yaal ninye aawe, wi jun li winq tixk’ul junaq rixaqil sa’ li ak’ ut junelikil sumwank, ut wi li ixq taawanq rik’in jalan chik li winq, ut ink’a’ kinxaqab’ choq’ re rik’in li santil yuluk, a’an xmux lix sumlajik ut taasache’q.\n42 Wi li ixq moko nawan ta sa’ li ak’ ut junelikil sumwank, ut taawanq rik’in jalan chik winq, a’an axmux lix sumlajik.\n43 Ut wi lix b’eelom taawanq rik’in jalan chik li ixq, ut ak xyeechi’i rib’ asa’ aatin, ak xq’et li aatin li xyeechi’i wi’ rib’ ut xmux lix sumlajik.\n44 Ut wi li ixq ink’a’ xmux lix sumlajik, wi b’an maak’a’ xmaak ut moko xq’et ta li aatin li xyeechi’i wi’ rib’, ut naxnaw a’an, ut nink’utb’esi chawu, at inmoos Jose, rik’in a’an taawanq aawankil, rik’in lix wankil lin Santil Tijonelil, chixk’amb’al li ixq ut chixk’eeb’al re li ani ink’a’ xmux lix sumlajik, li atiik b’an chi paab’ank; xb’aan naq a’an taak’ehe’q choq’ aj taqlanel sa’ xb’eeneb’ naab’al.\n45 Xb’aan naq kink’ojob’ sa’ aab’een lix alaawil ut xwankil li tijonelil, sa’ li bnink’ojob’ wi’chik chixjunil li k’a’aq re ru, ut nink’e chanaw chixjunil li k’a’aq re ru sa’ tz’aqal xq’ehil.\n46 Ut chi yaal, chi yaal ninye aawe, naq yalaq k’a’ru anakatz’ap sa’ ruchich’och’ tz’apb’ilaq sa’ choxa; ut yalaq k’a’ru nakab’ak’ sa’ ruchich’och’, sa’ lin k’ab’a’ ut xb’aan li waatin, chan li Qaawa’, b’ak’b’ilaq chi junelik sa’ choxa; ut yalaq ani bnakawisi xmaak sa’ ruchich’och’ isinb’ilaq chi junelik sa’ choxa; ut yalaq ani nakakanab’ xmaak sa’ li ruchich’och’ kanab’anb’ilaq sa’ choxa.\n47 Ut jo’kan wi’chik, chi yaal ninye, yalaq ani nakawosob’tesi, laa’in tinwosob’tesi, ut yalaq ani nakamajewa, laa’in atinmajewa, chan li Qaawa’; xb’aan naq laa’in, li Qaawa’, aaDiosin.\n48 Ut jo’kan wi’chik, chi yaal ninye aawe, at inmoos Jose, naq yalaq k’a’ru nakak’e sa’ ruchich’och’, ut anihaq aj-e nakak’e ani junaq chik sa’ ruchich’och’, xb’aan li waatin, ut jo’ chanru lin chaq’rab’, ula’aninb’ilaq a’an rik’in osob’tesink ut moko rik’in ta majewank, ut rik’in lin wankilal, chan li Qaawa’, ut taawanq chi maak’a’aq li tojb’a-maak sa’ ruchich’och’ ut sa’ choxa.\n49 Xb’aan naq laa’in li Qaawa’ laa Dios, ut tinwanq aawik’in toj reetal sa’ aroso’jik li ruchich’och’, ut chiru anchal li junelik q’e kutan; xb’aan naq chi yaal bnintz’ap sa’ aab’een laa ctaqenaqil loq’al, ut ninkawresi jun k’ojarib’aal choq’ aawe sa’ li rawa’b’ejihom lin Yuwa’, rik’in laj Abraham laa dyuwa’.\n50 K’e reetal, wilom laa amayejahom, ut tinkuy chixjunil laa maak; wilom laa mayejahom sa’ ab’ink chiru li k’a’ru xinye aawe. Ayu b’i’, ut nink’uub’ jun b’e re taakol aawib’, jo’ bkink’ulub’a naq laj Abraham kixmayeja laj Isaak li ralal.\n51 Chi yaal ninye aawe: Jun taqlahom nink’e re lin moos, li xEmma Smith, laa wixaqil, li ink’ehom aawe, naq a’an chixram rib’, ut mixk’ul li k’a’ru katintaqla chixyeechi’inkil re; xb’aan naq kinb’aanu, chan li Qaawa’, re xyalb’al eerix chejunilex, jo’ kinb’aanu re laj Abraham, ut re naq tinteneb’ jun mayej sa’ lee ruq’, rik’in sumwank ut mayejak.\n52 Ut lin moos, li axEmma Smith, chixk’ul chixjunileb’ li ani k’eeb’ileb’ re lin moos aj Jose, li chaab’ileb’ xyu’am ut saqeb’ ru chiwu; ut eb’ li moko saqeb’ ta ru, ut ke’xye naq saqeb’ ru, te’sache’q, chan li Qaawa’ Dios.\n53 Xb’aan naq laa’in li Qaawa’ laa Dios, ut tex’ab’inq chiru lix yaab’ inkux; ut nink’e re lin moos aj Jose naq a’an taak’ehe’q choq’ aj taqlanel sa’ xb’een k’iila k’a’aq re ru; xb’aan naq a’an wanjenaq chi atiik chi paab’ank sa’ xb’een b’ab’ay li k’a’aq re ru, ut chalen anajwan tink’e xmetz’ew.\n54 Ut nintaqla lin moos, li xEmma Smith, naq taakanaaq ut taajiloq rik’in lin moos aj Jose, ut maajun chik. A’b’anan wi ink’a’ tixkuy xpaab’ankil li taqlahom a’in taasache’q, chan li Qaawa’; xb’aan naq laa’in li Qaawa’ laa Dios, ut tinsach wi ink’a’ nakana sa’ lin chaq’rab’.\n55 A’ut wi ink’a’ tixkuy xpaab’ankil li taqlahom a’in, rik’in a’an lin moos aj Jose tixb’aanu chixjunil li k’a’aq re ru choq’ re, jo’ chanru ajwi’ xye; ut laa’in tinwosob’tesi ut tink’ihob’resi ut tink’e re jun acient wa xb’een sa’ li ruchich’och’ a’in, li yuwa’b’ej ut na’b’ej, li as iitz’inb’ej ut li anab’b’ej, li ochoch ut li ch’och’, li ixaqilb’ej ut alal k’ajolb’ej, ut li jar koroon ut beb’ li junelik yu’am sa’eb’ li junelikil ruchich’och’.\n56 Ut jo’kan wi’chik, chi yaal ninye, lin moos ixq achixkuy xmaak lin moos aj Jose; toja’ ut naq taakuye’q lix maak a’an, li xmaakob’ wi’ chiwu; ut laa’in, li Qaawa’ laa Dios, tinwosob’tesi, ut tink’ihob’resi, ut tink’e chi saho’k li raam.\n57 Ut jo’kan wi’chik ninye, lin moos aj Jose mirisi chaq li k’a’ru re sa’ li ruq’, maare anchal taachalq laj xik’ ilonel ut tixsach; xb’aan naq laj Satanas anaxsik’ sachok; xb’aan naq laa’in li Qaawa’ laa Dios, ut a’an lin moos; ut k’ehomaq reetal, ut ilomaq, laa’in wankin rik’in a’an, jo’ kinwan rik’in laj Abraham, laa yuwa’, choq’ re ajwi’ lix btaqenaqil loq’al ut lix loq’alil.\n58 Anajwan, chirix lix chaq’rab’il li atijonelil, wan k’iila k’a’aq re ru li neke’okenk chi sa’.\n59 Chi yaal, wi jun li winq nab’oqe’ xb’aan lin Yuwa’, jo’ laj aAaron, rik’in tz’aqal xyaab’ inkux, ut xb’aan xyaab’ xkux li ani xtaqlan we, ut xintiqib’ rik’in bxlaawil li wankilal re li tijonelil a’in, wi tixb’aanu k’a’ruhaq sa’ lin k’ab’a’, ut jo’ chanru lin chaq’rab’ ut xb’aan li waatin, ink’a’ tixb’aanu li maak, ut laa’in tintiikob’resi ru.\n60 Chi jo’kan, maajun chiwech’oq re lin moos aj Jose, xb’aan naq laa’in tintiikob’resi ru; xb’aan naq a’an tixb’aanu li mayejak li ninteneb’ sa’ ruq’ xb’aan li q’etok aatin naxb’aanu, chan li Qaawa’ lee Dios.\n61 Ut jo’kan wi’chik, chirix li chaq’rab’ re li tijonelil—wi junaq winq taasumlaaq rik’in jun atuq’ixq, ut taaraj sumlaak rik’in bjun chik, ut li xb’een naxkanab’ chi jo’kan, ut wi nasumla rik’in li xkab’, ut tuq’ixqeb’, ut maajun chik winq ke’xyeechi’i wi’ rib’ sa’ aatin, rik’in a’an tiikob’resinb’il ru; ink’a’ naru naxmux lix sumlajik xb’aan naq k’eeb’ileb’ re; xb’aan naq ink’a’ naru naxmux lix sumlajik rik’in li ani re ajwi’ a’an ut maa’ani chik aj-e.\n62 Ut wi wan lajeeb’ li tuq’ixq k’eeb’il re xb’aan li chaq’rab’ a’in, ink’a’ naru naxmux lix sumlajik, xb’aan naq a’aneb’ re ajwi’ a’an, ut k’eeb’ileb’ re; jo’kan naq tiikob’resinb’il ru.\n63 A’b’anan wi jun malaj yalaq ani reheb’ li lajeeb’ chi tuq’ixq, chirix naq sumsu, taawanq rik’in jalan chik li winq, a’an xmux lix sumlajik, ut taasache’q; xb’aan naq eb’ a’an k’eeb’ileb’ re, re naq ataak’ihanq ut tixnujob’resi li ruchich’och’, jo’ chanru lin taqlahom, ut re xtz’aqob’resinkil ru li yeechi’ihom li k’eeb’il xb’aan lin Yuwa’ rub’elaj lix k’ojlajik li ruchich’och’, ut choq’ re lix taqlijik lix loq’aleb’ sa’eb’ li junelikil ruchich’och’, re naq te’rala li raameb’ li winq; xb’aan naq xb’aan a’in nakana lix bk’anjel li Yuwa’b’ej, re naq a’an nimanb’ilaq xloq’al.\n64 Ut jo’kan wi’chik, chi yaal, chi yaal, ninye eere, wi jun li winq wan rixaqil, li nak’amok re xlaawil li wankilal a’in, ut naxk’ut chiru a’an li chaq’rab’ re lin tijonelil, chirix li k’a’aq re ru a’in, rik’in a’an li ixq taapaab’anq ut taak’anjelaq chiru, malaj ut taasache’q, chan li Qaawa’ lee Dios; xb’aan naq laa’in tinsach a’an; xb’aan naq tinnima ru lin k’ab’a’ sa’ xb’eeneb’ chixjunil li neke’k’uluk re ut neke’kana sa’ lin chaq’rab’.\n65 Jo’kan ut, tixk’am rib’ rik’in li chaq’rab’ chiwu, wi li ixq ink’a’ naxk’ul li chaq’rab’ a’in, naq li winq tixk’ul chixjunil li k’a’aq re ru tink’e re laa’in, li Qaawa’ lix Dios, xb’aan naq li ixq ink’a’ xpaab’an ut ink’a’ kik’anjelak chiru jo’ chanru li waatin; ut rik’in a’an li ixq na’ok choq’ aj q’etol aatin, ut li winq moko teneb’anb’il ta chik xb’aan lix chaq’rab’ li xSara, li kik’anjelak chiru laj Abraham jo’ chanru li chaq’rab’ naq kintaqla re laj Abraham naq tixk’ul li xAgar choq’ rixaqil.\n66 Anajwan ut, chirix li chaq’rab’ a’in, chi yaal, chi yaal, ninye aawe, wan chik k’a’ru tink’utb’esi cheru, chirix a’in; jo’kan ut, chitz’aqloq a’in sa’ li kutan a’in. K’ehomaq reetal, laa’in li Alfa ut li Omega. Amen.


Resil li Santil Hu: Wank sa' li Tzuul Olivo - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLI JESUS wank sa' li tzuul Olivo rik'ineb' li xtzolom. A'aneb' laj Andres, laj Pedro laj Santiago ut laj Juan. Li ochoch li wank sa' li eetalil, a'an Rochoch li Yos, li wank Jerusalen.\nNaq eb' laj tij ke'ril li Jesus sa' li Rochoch li Yos, ke'raj xkamsinkil. Ab'an, ke'xuwak xb'aanunkil xb'aan naq li tenamit naxra li Jesus. Chixjunil a'in kik'ulmank sa' li kutan Martes, naq ak wiib' kutan rokik li Jesus sa' xb'een li b'uur sa' li tenamit Jerusalen.\nLi Jesus kixye reheb' laj k'amol b'e sa'eb' li paab'al: ‹Laa'ex k'anti' ut ralalex xk'ajol eb' li k'anti'›. Kixye ajwi' naq li Yos tixk'eheb' chi xtojb'al xmaak xb'aan naq naab'al li maa'usilal ke'xb'aanu. Naq li Jesus xko sa' li tzuul Olivo, k'aru ke'ok xpatz'b'al re, eb' li xtzolom?\nEb' li xtzolom li Jesus ke'raj xnawb'al chirix li kutan chaalel. Xb'aan naq neke'xnaw naq li Jesus trisi chixjunil li maa'usilal sa' xb'een li Ruuchich'och'. Jo'kan naq, ke'raj xnawb'al joq'e tk'ulmanq a'in. Ma nakaanaw joq'e tchalq wi' chik li Jesus jo' awab'ej?\nEb' li xtzolom li wankeb' sa' li Ruuchich'och', ink'a' te'ruuq chi rilb'al li Jesus naq tchalq wi' chik, xb'aan naq wanq sa' choxa. Jo'kan naq li Jesus ki'aatinak chirix eb' li eetalil li yooq chi k'ulmank sa' Ruuchich'och', re naq eb' li xtzolom te'xnaw naq ak yook chi awab'ejink. Ma nakaanaw k'aru eb' li eetalil a'in?\nLi Jesus kixye naq twanq nimla yalok u, yajel, we'ej, kamsink ut ninqi hiik. Kixye ajwi' naq tpuktesimanq li chaab'il esilal chirix li Xnimajwal Awab'ejilal li Yos sa' chixjunil li Ruuchich'och'. Ma yook chi k'ulmank a'in sa'eb' li qakutan? Ch'olch'o chiqu naq li Jesus ak yook chi awab'ejink sa' choxa, xb'aan naq yook chi k'ulmank chixjunil a'in. Li Jesus trisi ajwi' li maa'usilal sa' xb'een li Ruuchich'och'.\nSa’ xyanq eb’ li winq li wank sa’ li eetalil, ani li Jesus? Aniheb’ li wankeb’ rik’in li Jesus?\nK’aru ke’raj xb’aanunkil eb’ laj tij re li Jesus naq wank sa’ li Rochoch li Yos ut k’aru kixye reheb’?\nK’aru ke’xpatz’ re li Jesus eb’ li xtzolom?\nK’a’ut li Jesus ki’aatinak rik’ineb’ li xtzolom chirix li tk’ulmanq sa’ li Ruuchich’och’ naq yooq chi awab’ejink sa’ choxa?\nLi Jesus trisi li maa’usilal sa’ li Ruuchich’och’, ab’an k’aru tk’ulmanq xb’eenwa?\nChaawil li naxye Mateo 23:1-39.\nUsta li Santil Hu na’aatinak chirix roksinkil li ruuchil k’ab’a’ej, ab’an k’aru kixye li Jesus sa’ Mateo 23:8-11 chirix li k’ab’a’ej re xk’eeb’al xwankil li neke’k’amok b’e sa’eb’ li ch’uut? (Hech. 26:25; Rom. 13:7; 1 Ped. 2:13, 14.)\nK’aru ke’xb’aanu eb’ laj Fariseo re naq eb’ li poyanam ink’a’ te’paab’anq? Ut chanru yookeb’ ajwi’ xb’aanunkil a’in, sa’eb’ li qakutan eb’ li neke’k’amok b’e sa’eb’ li paab’al? (Mat. 23:13; Luc. 11:52; Juan 9:22; 12:42; 1 Tes. 2:16.)\nChaawil li naxye Mateo 24:1-14.\nK’aru naxye Mateo 24:13 chirix li kuyum?\nK’aru naraj xyeeb’al Mateo 24:13 naq na’aatinak chirix ‹li roso’jik›? (Mat. 16:27; Rom. 14:10-12; 2 Cor. 5:10.)\nChaawil li naxye Marcos 13:3-10.\nChanru naxk’utb’esi Marcos 13:10 naq aajel ru xpuktesinkil li chaab’il esilal ut chanru tento tqil li kixye li Jesus sa’ li raqal a’in? (Rom. 13:11, 12; 1 Cor. 7:29-31; 2 Tim. 4:2.)


Li Santil hu FILEMÓN 1\nLi Hu li Quixtz'i̱ba li San Pablo re laj Filemón\n1 La̱in laj Pablo. Cuanquin chi pre̱xil sa' xc'aba' li Jesucristo. Cuochben li kaherma̱n Timoteo yo̱quin chixtz'i̱banquil li hu a'in, at Filemón. La̱at kech aj c'anjelil chiru li Cristo ut raro̱cat kaban. 2 Li hu a'in re ajcui' lix Apia, li kech aj pa̱banelil ut reheb ajcui' laj pa̱banel li neque'xch'utub rib sa' la̱ cuochoch chixlok'oninquil li Dios, ut re ajcui' laj Arquipo li kech aj pa̱banelil. A'an li qui-ochbenin chak ke sa' li c'anjel chixyebal resil li colba-ib. 3 Chicua̱nk taxak e̱riq'uin li usilal ut li tuktu̱quilal li naxq'ue chak ke li Dios li kaYucua' ut li naxq'ue li Ka̱cua' Jesucristo.\nTz'akal re ru lix pa̱ba̱l laj Filemón\n4 Junelic ninbantioxi chiru lin Dios nak nintijoc cha̱cuix. 5 Ninbantioxi chiru li Dios nak nacuabi resil nak nacapa̱b chi tz'akal li Jesucristo ut ninbantioxi chiru nak nacaraheb chixjunileb laj pa̱banel. 6 Ut nintz'a̱ma ajcui' chiru li Dios nak tatxtenk'a re nak ta̱c'utu̱nk chanru la̱ pa̱ba̱l. Ut nak te'ril li rusilal li Jesucristo cuan a̱cuiq'uin, te'q'ui̱k sa' xpa̱ba̱leb. 7 At inherma̱n, c'ajo' nak nasaho' ut nac'ojla inch'o̱l nak xcuabi resil chanru nak nacaraheb laj pa̱banel ut nacaq'ue xcacuilal xch'o̱leb.\nLaj Pablo quixtz'a̱ma chiru laj Filemón nak tixcuy xma̱c laj Onésimo\n8 Anakcuan nacuaj xtz'a̱manquil jun usilal cha̱cuu. La̱in la̱ herma̱n sa' xc'aba' li Cristo ut cuan incuanquil chixyebal a̱cue c'a'ru ta̱ba̱nu. 9 Abanan inc'a' tinmin a̱cuu chixba̱nunquil. Tintz'a̱ma ban li usilal cha̱cuu xban nak nakara kib. La̱in ac xinti̱x ut cuanquin chi pre̱xil sa' xc'aba' li Cristo. 10 Li usilal nintz'a̱ma cha̱cuu, a'an chirix laj Onésimo. Chanchan li cualal chicuu nak cuan xban nak chicuu quixpa̱b li Jesucristo nak cuanquin chi pre̱xil. 11 Junxil laj Onésimo inc'a' quic'anjelac chi us cha̱cuu. Abanan anakcuan cha̱bil aj c'anjel chic cha̱cuu la̱at ut chicuu ajcui' la̱in. 12 Tintakla cui'chic a̱cuiq'uin ut nak ta̱c'ul a'an, chanchan ajcui' nak tina̱c'ul la̱in. 13 La̱in xcuaj raj nak xcana ta cuiq'uin. Naru raj ta̱c'anjelak chicuu chok' a̱cuu̱chil la̱at nak cuanquin chi pre̱xil xban xyebal resil li colba-ib. 14 Abanan inc'a' nacuaj xminbal a̱cuu chixba̱nunquil li usilal a'in. Nacuaj ban nak ta̱ba̱nu a'an chi anchal a̱ch'o̱l. Jo'can nak ma̱c'a' xinba̱nu chi inc'a' ta ta̱nau la̱at. 15 Cuan xya̱lal nak qui-el jarubak cutan a̱cuiq'uin. Ma̱re lix ya̱lal a'an nak quijala lix yu'am ut anakcuan ta̱cua̱nk a̱cuiq'uin chi junelic. 16 Anakcuan ma̱cua' chic jo' lok'bil mo̱s nak ta̱cua̱nk a̱cuiq'uin. Anakcuan k'axal lok' chic chiru junak mo̱s xban nak anakcuan a̱herma̱n chic sa' xc'aba' li Jesucristo. Raro inban la̱in, ut la̱at k'axal cui'chic nak ta̱ra xban nak a̱mo̱s ut a̱herma̱n ajcui' sa' xc'aba' li Ka̱cua'. 17 La̱at nacanau nak la̱in a̱cuech aj c'anjelil. Jo'can nak chac'ulak laj Onésimo jo' nak niquina̱c'ul la̱in. 18 Ut cui cuan junak xma̱c cha̱cuu, chaq'uehak sa' inbe̱n la̱in. Ut cui cuan xc'as a̱cuiq'uin, la̱in tintoj lix c'as cha̱cuu. 19 La̱in laj Pablo. Ut riq'uin cuuk' yo̱quin chixtz'i̱banquil li a̱tin a'in. La̱in tintojok re cha̱cuu. Ut la̱in naru raj tinye a̱cue nak k'axal cui'chic cuan la̱ c'as chicuu. La̱at cuan la̱ yu'am chi junelic xban nak la̱in xinch'olob xya̱lal cha̱cuu. 20 Jo'can ut herma̱n, ba̱nu li usilal a'in sa' xc'aba' li Ka̱cua'. Ut li usilal nintz'a̱ma cha̱cuu, a'an nak ta̱c'ul laj Onésimo sa' xya̱lal. Chac'ojob taxak inch'o̱l xban nak la̱o aj pa̱banel ut kacomon kib sa' xc'aba' li Jesucristo. 21 Nintz'i̱bac a̱cuiq'uin xban nak ninnau chi ya̱l nak ta̱ba̱nu li usilal cue. Ut ninnau ajcui' nak li ta̱ba̱nu, a'an k'axal cui'chic nabal chiru li nintz'a̱ma cha̱cuu. 22 Ut nintz'a̱ma ajcui' cha̱cuu nak ta̱cauresi li cuochochnal. Yo̱quin chixyo'oninquil nak tinxic cui'chic e̱riq'uin jo' yo̱quex chixtz'a̱manquil chiru li Dios.\nEb laj pa̱banel neque'xtakla xsahil xch'o̱l laj Filemón\n23 Laj Epafras cuochben chi pre̱xil sa' xc'aba' li Jesucristo. A'an naxtakla ajcui' xsahil a̱ch'o̱l. 24 Ut neque'xtakla ajcui' xsahil a̱ch'o̱l laj Marcos, laj Aristarco, laj Demas ut laj Lucas. Cuochbeneb a'an nak yo̱co chi c'anjelac chiru li Jesucristo. 25 A' taxak li rusilal li Ka̱cua' Jesucristo chicua̱nk e̱riq'uin. Jo'can taxak.


Uploaded by Laj Yak\nSe aceptan todo tipo de comentarios.......\nsaveSave trabalenguas, cuentos, leyendas y adivinanzas en I... For Later\nSAHIL CHOOLEJIL Kulumaq jun li xnimal sahil choolejil chi xjunilex ex inloy laj tzolonel, kutunel, ut yalaq ani\nchik li t-iloq xsa li hu ain li barwan xkam naabal li honal xchoq we re li xkuubankil chi chaabil, ak naqanaw naq tento rilbal naabal paay chi tasal hu aban jun li tasal hu ain tziibanbil sa li qaatinobaal qeqchi re naq tqataw ru chi xjunil li karu tziibanbil chi saut tqataw ajwi koxibaq li qakoknaleb us ta chi rix kaaq chik re ru li wan chi qasutam. Tento xkeebal sa ajl naq li qaatinobaal qeqchi aan jwal aajel ru naq inka tqatzeq xbaan naq aan li qayolajebaal ut wi laao naqatzeq naqakanab chi maaka xwankilal li qaatinobaal ut chan chan ajwi naq maaka li qaloqal ut yal chibil ajwi qib naqabaanu ain. Li woybenjihom laain aan naq teeril xsa li hu ain ut naq teeke ajwi eechool chi sikbal li chaabil naleb ut naq inka teekanab li rilbal li jalan jalanq chi tasal hu re naq teetaw li naabal chi naleb. Jokan ajwi nakenaw laaex naq li karu natziibaman nasachman naabal li honal jokan jwal aajel ru naq teeke eechool chi rilbal li junjunq chi tasal hu re naq inka texkanaaq chi ixbej chi tu leeyuam hulaj kabej.\nROKSINKIL Sa li tasal hu ain natawliman naabal chi naleb ut chi nawom abanan xbeen naq laao tento tqake xloqal li tasal hu junjunq ut naq tqil li karu li natawliman chi sa wi laao inka naqake xloqal moko naru ta li wank chi jokan ut moko tqataw ta naabal chi naleb jo re li najter ut li nakulman chaq junxil. Li tasal hu ain taakanjelaq choq reheb xbeen li tzolonel ut li kutunel xbaan naq li usilal nachal chi sa re naq texke naabal li naleb reheb li xtzolom jokan ajwi naq laj kutunel tento sa xbeen li rilbal li junjunq chi naleb li nachal chi sa li junjuq chi hu aaneb xbeen wa teril re naq teruhanq chi xyeebal reheb li junjunq chi tzolom. Sa li tasal hu ain natawliman li kok seeraq, li uutzujinbil aatin, li qehink ut li tilba ruj aq re naq maaka tepaaltoq re li kutunel junjunq ut li tzolom abanan tento ajwi xnawbal naq li hu taakanjelaq choq reheb li kiila poyaman re chi xjunil li xteepal li qatenamit Alta Verapaz, ut naqanaw chi us naq chi xjunil ain mare nahulak sa li rajlil li kiib oqob ut jwal chik eb li tzolom naabal chik chi us li rajlil li taakanjelaq wi li hu ain. Nawoybeni bi naq teeroksi li hu ain inka naru li xtzeqbal xbaan naq li karu nabaanuman aan jwal terto xtzaq ut inka naru xtzeqtaanankil.\nXTUSULAL LI KANJEL\nXBEEN RAQAL Naq nahulak xqehil naq junaq li al naraj li kamok ut nahulak chi ru junaq li ixqaal us ta inka naraatina chi moko jun sutaq, naraatinaheb li xna xyuwa ut sa oxibal nekexkola manaru naq texik chi xtzaamankil li ixqaal. Naq nachola ru nekexik sa junaq li tijlebaal re xkatbal junaq li ruutzujeb re naq eb li xna xyuwa li ixqaal texsume taxaq li tzaam. Aban re ajwi naq maaka taxaq teril ut texkul chi ru li xbeenikeb naq texik chi tzaamank. XKAB RAQAL Li nabej yuwabej nekexik sa junaq li kutan sbado ut malaj domingo re li tzaamank, naq nekehulak nekexpatz xkuybal xmaakeb ut nekexseeraqi ajwi li karu rajomeb ut nekexye kuy qamaak xqil chaq jun li ralal xkajol li Qaawa Yos wan aawikin, jokan naq naqakam chaq jun li sahil choolejil choq aawe sa laajunkabal chan chan jun xaar chi uutzuuj qaxal sununk xbook chankeb ut nekexkanab ajwi kachinaq li tumin chi ru li xjalam uuch li sant wankeb sa li junkabal aan. Chi rix aan li yuwabej re li ixqaal naxye tento tooaatinaq, tqakuub ut tqatzil rix manaru ut mainka toj tento tana naq texchal junsutaq chik xbaan naq maaka li naru chi kublaak chi ru jun paat moko ketomj ta li ixqaal. ROX RAQAL Nekexkanab tana oxibaq kutan re xkuubankil, chi rix aan nekexik wi chik ut naq nekehulak ak wankeb chik li ikanbej ut yuwachinbej re li ixqaal. Nekexye wi chik li raatineb ut eb aan nekexsume maji wan taaruuq taachoolaaq, waaye laatumin ut nekextanab li tumin chi ru ra li yuwabej aj tzaam aban aan tento naq taaxik wi chik xkanabankil xkasutil sa xnaaj ut tye naq moko yal yalok ut yal batzunk ta li rajomeb aban tke chik bayaq xkomon li tumin naq tkanab chaq sa xnaaj. Wi laj eechal kabl tixkanab oxsut chi ru ra li yuwabej naraj naxye naq tiik inka taacholaaq chi junaj wa, aban wi jun sut kasut ajwi mare anchal taacholaaq. XKA RAQAL Naq nekexik rox sutil nekexkam chik li saaj al chi rixeb re naq taacholaaq malaj taajukeq li tzaam, naq nekehulak wi chik, li saaj al naxye li raatin ut li xmajelal naq maaka laj puchul li xbaataal ut laj keol xwa ut wan chik xkomon ut chi rix aan nekexye, maaka naxye toqob eeru ak xeyal chaq eeqe chi chalk chi qulaninkil anaqwan xchola ut xkubla ru li tzaam. RO RAQAL Chi ru jun xamaan tana naq nekexbaanu li ukiha, li xna xyuwa li saaj al nekexkam jun kukbaq li kakawil ha ut jun ukal li tib chi chiqbil. Li xna xyuwa li saaj ixq nekexyiib ajwi li kakawil ha re teruk chi xjunileb li ula boqbileb, texkam ajwi jun junq laj chiresinel reheb li saaj winq saaj ixq re naq inka taxaq textaw li chaajkilal moqon. Naq nekeraqe nekexjeki li kakawil ha wiibaq kokal ut wankeb li sut chi ruj ruqeb re naq texmes li xtzuumaleb re li ula chi ru. Sa ajwi li honal aan nekexbaanu li kumpaalik li nabej yuwabej chi wiib sumaal ut li ikanbej ut toj laj chiresinel ajwi, naq nekexik li ula nekekana laj eechal ochoch chi xtzekankil li tib. Mare chi ru wiib xamaan naq texik chi xokbal li ixqaal ut li tumin kichutla nekexloq junaq li uuq chi ru re naq aan ajwi tixkam chi rix naq tqaxonq rikin li xbeelom.\n1) Wan jun qanachin naq toj saaj chaq chi ru li xyuam saq saq li rismal ut naq nacheekok naqeqok li rismal. Karu aan?\n2) Weko arin kablaju chi al qiitzin qib, laain wankin sa kab li al aban laain li jwal kachinin chi ruheb chi xjunil li al Chan ru aan komon?\n3) chi ruheb li woq wankeb xsa li wu, wiib li tzuq sa lin jolom re naq tinexke chi kanjelak tento naq tetzaq xsa li wu.\n4) Yal ta jo chankil ru naq taamuq tento naq nakutun chi kutankil.\n5) Ani tixye sa jumpaat karu wan sa xyi li PALAW? Taawil xsumenkil sa li perel 22\nLI LOQLAJ CHE Ex loqlaj che li yoyookex chi ru li loqlaj tzuul taqa Laaex li xkaj ut maril li qayuam laao li poyanam. Laao li poyanam yoyooko rikin leemusiq Leeraamn aan ajwi li qaamn laao. Li qaamn laao jwal nakepitzok chi xajok rilbal Naq nayola junaq li loqlaj che jwal kachin. Li loqlaj che jwal kachin naq nayola Aban naxram jun li nimla najej sa li yuam Li qayuam chan chan jun li chahin nalentzun Aban yal sa xkaba jun li loqlaj che AUTOR: Alejandro Cal Cac TZUUL TAQA At loqlaj tzuul taqa xchaqalil tawi xaq aawu Xchaqalil aawu naq nasaqew Najaqaqnak tawi aawu xbaaneb li uutzuj Xbaaneb li uutzuj numtajenaq laachinausal Naq nahike chaq li kutan Naq nahike chaq li kutan nekeok chi bichank li kok xul Li poyanam nekesaho sa xchooleb Li poyanam nekesaho sa xchooleb rilbal laachinausal Xbaan naq maajun naru nakatinjuntaqeeta wi. AUTOR: Alejandro Cal Cac\nLI NIMA At loqlaj nima, makajo laaloqal Makajo laawankilal, ut laarahom. Makajo laarahom qikin laao li poyanam Naq nakake li qa yuam chi anchal aachool. Chi anchal aachool, naq nasaweqk li kutan Naqaye naq laaat maaani chik jokan. Maaani chik jo laaat naq nailok chaq li saqe Nalemtzuno sa xyanq li pek laayuam. Laayuam jwal xnimal xloqal ut xwankilal Ut wi laaat tatkamq, tookamq chiqajunilo. AUTOR: Alejandro Cal Cac LAJ KUTUNEL At chaabil kutunel Chi ru li tzolebaal nakatwoybeni rajlal kutan Nakatwoybeni rajlal kutan chi sa inchool Xbaan naq numtajenaq li naleb nakakam chaq Numtajenaq li naleb nakakam chaq Re naq tqawotz sa komonil. Tqawotz sa komonil li jonimal jochinal xatzol Kaj wi chi jokan tooelq chi ubej. Tooelq chi uubej wi tqake qachool Roxloqinkil li kanjel nakabaanu qikin. AUTOR: Alejandro Cal Cac\nLI SAQE At loqlaj saqe laaat jun li jwal chaabil winq Jwal nahulak chawu li kanjelak rajlal kutan. Rajlal kutan nakawil li ruuchichoch Ut nakake reetal li junjunq chi poyanam. Li junjuq chi poyanam nekewakli naq nakatchuukin chaq Sa xbeeneb li kiila nimqi chinausil tzuul. Li chinausil tzuul nekebichan chi jwal saheb xchool Ut nekexye naq laaat jun li xnimal ru aawabej. Jun xnimal ru aawabej qaxal loq ut xuwajel ru Xbaan naq sachbachoolej li xlemtzunil xsa laawu. AUTOR: Alejandro Cal Cac\nXBEEN SUT Chep xchup laachop a chip XKAB SUT Chep xchup laachop a china chip ROX SUT Chep chi chiich xchup laachop a china chip XKA SUT Chep chi china chiich xchup laachop a china chip RO SUT Chep chi china chiich xchup laachina chop a china chip. AUTOR: Alejandro Cal Cac\nLI QUNIL QUQ Li qunil quq wan chi ruq li loqlaj qumet chi qixink Chi ruq li loqlaj qumet naqixink li qunil quq, Ququqi ququqi ququqi.\nAUTOR: Alejandro Cal Cac\nLAJ KUX Laj kux xkux li xkux Nakuxnak ruuch re laj kux Naq xkux li xkux jokan Naq laj kux nahulak chi ru li kux\nLI YAK Li yak yokyo chi xkatq li yuk sa yamyo Li yak ut li yuk aneb yal xloyeb rib. Yal xloyeb rib li yuk ut li yak Wi ta li yuk ut li yak inka raj xloyeb rib Li yak moko yokyo ta raj chi xkatq li yuk sa yamyo.\nLI AAQ Jun li aaq nariiqa jun iiq chi uuq Us ta yo li kaaq li iq ut li hab Naq yo li kaaq Naq yo li iq Naq yo li hab Jun iiq chi uuq nariiqa li jun chi aaq.\nLAJ KAY UUTZUJ Sa jun kutan jun li qanachin naxik rajlal kutan sa li tenamit chi kayink uutzuj, xbaan naq aan naxnumsi wi li kutan, aban jun kutan naq rechkulub jun chik li qanachin aj kay uutzuj ajwi ut kiyehe re maamin tana texloq li wuutzuj chan aban naq xke reetal aan, xye sa xchool naq maajoqe chik tkayinq aan xbaan naq aan chik li jun texloq re, kixkoxla xbalaqinkil ut xye li uutzuj aan moko nekexloq ta yal pim nakawil tento naq kubenaq taake wi re naq texloq aban li jun inka xpaab toj reetal naq xkayi, abanan chi kubenaq chi rix chik aan inka chik nakexloq ruutzuj aan xbaan naq xekaay naq xkubsi li jun chi ruheb. Chalen chik aan xsik li chaabil uutzuj ut naxkayi chi kubenaq ut xtaw ru naq tento li aatinak chi yaal rajlal kutan sa li qayuam.\nLI LOQLAJ NIMA Sa junxil kutan wan jun li nima aran sa jun li kalebaal aran sa xweent li tenamit chikajbom, bar wi wankeb li kar jo ninq ut jo kok. Rajlal kutan eb li poyanam nakexik chi xchapbaleb li xkar sa li nima toj eqla; aban sa jun kutan naq jun li china al kiok chi xchapbal li xkar aban yal ta junaq li kar naxke rib chi ru li xral kixbay rib naabal honal rikin aban tiik yal ta junaq naruhank chi xchapbal, jokan naq kiok chi xmajewankil chi kaw xyaab xkux li nima abanan sa jumpaat kichal jun li nimla chaqieel re li china al ut kiraj raj rukbal li nima ak xmajewa ut aan jwal ka chik moko kixkuy ta chik xnuqbal bayaq, aran xke reetal naq moko us ta li xye ut sa jumpaat kiok chi xpatzbal xkuybal xmaak chi ru li nima tojo naq kiru chi rukbal li ha ut aran xnaw naq moko us ta naq taamajewa junaq li nima xbaan naq yoyookeb chi xjunil li karu wan sa li ruuchichoch .\nLI WINQ MAAKA XNALEB Sa jun kutan jun winq jwal nahulak chi ru li kanjelak sa li rochoch, jwal sa li xchool naq wan rajlal kutan rikin li xjunkabal. Sa a kutan aan wan jun li xtzi, wan jun li xmis, naabaleb xkaxlan ut naabal ajwi li xhal kuulanbil. Abanan sa jun kutan naq xraj kayinkil li tzi ut li mis re naq tloq naabal chik li xkaxlan ut re naq jones tib ajwi ttzeka ut naq ak xbaanu chi xjunil ain eb li chohix ut li yak xechal relqankil chi junjunq li kaxlan ut eb li cho xeok chi xtzekankil li hal chi jumpaat li winq xok chi koxlak ut kiyaabak, aran xjultika naq chi xjunil li karu xbaanu moko us ta ut naq wankeb naabal li karu re wan junjunq li xkanjel jo li tzi naq naraalinaheb li chohix ut li yak ut li mis naxkamsiheb re naq inka textzeka li hal chi jumpaat. Chi rix chik aan tento kixloq jun li tzi ut li mis re thulaq wi chik jo chan ru naq kiwan chaq.\nLI QANA CHIN Sa jun li kalebaal kiwan jun li qanachin jwal aj saka ut sa naril li cheok sa li ochoch naxke chi waak li xbeelom ut li xkokal; aban sa jun kutan naq jwal tiq li saqe kiraj xbalaqinkil li xbeelom naq yo chaq chi kanjelak sa li pim aban moko jwal najt ta rikin li rochoch ut li ixq kixtikib xjapbal re chi kaw ut kixye Aay aay kilech xxamlel li wochoch inka ninru chixchupbal li xam kim abeelom tenqahin- chan ut li xbeelom kixpaab li aatin ain kichal sa jumpaat chi xtenqankil aban naq kikulun kiril naq li rixaqil yo chi seek chi kaw xbaan naq yal tikti xye. Li xbeelom xkoo wi chik chi kanjelak aban kihulak li honal naq kilech tzaqal li xam sa li ochoch ut li ixq kiok wi chik chi xjapbal re chi kaw naq xlech li xam ut sa li honal aan inka chik kichal li xbeelom chi xtenqankil xbaan naq mare yal jotok wi chik re chan, toj reetal naq kioso li xkatik chi xjunil li karu wan re sa rochoch.\nLI MIS UT LI CHOHIX Sa junxil kutan li mis ut li chohix jwal xloyeb chaq ribeb ut nakehulak chi ru li xbaanunkil li inkausil naleb ut sa jun kutan li chohix kixye re li mis laain jwal kaw nakinaanilak naq karu tchalq jwal naabal li naleb ninaw re tinkol wi wib chan ut li mis kixye ut laain jun ajwi li naleb ninaw aban aan jwal us chi ru chi xjunil chan toj yookeb aj wi chi aatinak naq ak techalq naabaleb li tzi ut jwal josqeb ut xeok chi aanilasiik li mis sa jumpaat kinachok rikin jun toon chi che ut kitaqe sa ruj ut kixye re li chohix sik karu taabaanu ut laain ak xintaw chikan jun inaaj chan ut li chohix kiok chi xsikbal chan ru naq taakoleq aban inka kixtaw ut eb li tzi toj reetal naq kextaw ut kexkamsi li xul aan.\nXSUMENKILEB LI QEHINK\nLI OCH LI XKAB PO RE LI CHIHAB (FEBRERO) LI KALACH (TIGERA) LI TIKTI LI TZIIB L\nSa laawuq xinqaxtesi li china tasal hu ain, li xinyal inqe chi xkuubankil ru ut chi xkoxlankil ajwi rix chi us li jwal nakanjelak choq qe li junjunq chi aj kutunel ut ak ninaw ajwi naq li jokehalex li texiloq xsa li tasal hu ain teetaw naabal chi kok naleb us ta inka jwal xnimqal ru aban moko aan ta jun li maaka xyaalil li xinqastesi eere re aj ban wi naq chi qajunilo tqanaw li xkawresinkil qib sa qayuam rikin li xtzolbal yalaq karu li naanjelak chi ruheb li qakomon sa qayanqil malaj ut sa qakalebaal. Chi xjunil li xinkawresi choq eere aan jwal aajel ru choq we laain jokan naq moko xinkoxla ta jonajtil li honal xraj tento ban naq toj xinraq li bar wan xintikib ut anaqwan saasa lin chool xbaan naq moko yal maaka li xyaalal naq xinyiib.\nDocuments Similar To trabalenguas, cuentos, leyendas y adivinanzas en Idioma Q'eqchi'\nColacion Del Manuscrito-Matritensis


SAN MATEO 18 KEK - Li nim xcuanquil, aˈan aj cˈanjel - Bible Gateway\nSAN MATEO 17SAN MATEO 19\nSAN MATEO 18 Kekchi (KEK)\nLi nim xcuanquil, aˈan aj cˈanjel chiru li ras ri̱tzˈin\n18 Saˈ li cutan aˈan queˈcuulac lix tzolom riqˈuin li Jesús ut queˈxye re: ―¿Ani li kˈaxal nim xcuanquil saˈ lix nimajcual cuanquilal li Dios?― 2 Ut li Jesús quixbok jun li chˈina al riqˈuin ut quixxakab chiruheb. 3 Ut quixye reheb: ―Relic chi ya̱l tinye e̱re cui incˈaˈ te̱jal e̱naˈleb ut cui incˈaˈ kˈunak e̱chˈo̱l joˈ li chˈina al aˈin, incˈaˈ tex‑oc saˈ lix nimajcual cuanquilal li Dios. 4 Joˈcan nak li ani narecˈa nak ma̱cˈaˈ xcuanquil joˈ li chˈina al aˈin, aˈan li kˈaxal nim xcuanquil saˈ lix nimajcual cuanquilal li Dios. 5 Ut li ani ta̱cˈuluk re junak chˈina al joˈ aˈin saˈ incˈabaˈ chanchan ajcuiˈ nak la̱in xinixcˈul. 6 Ut li ani ta̱poˈok xchˈo̱leb li toj kˈuneb xchˈo̱l li nequeˈpa̱ban cue, kˈaxal raj us chokˈ re aˈan nak ta̱cutekˈ saˈ xchamal li palau chi bacˈbo junak nimla pec chixcux. 7 Tokˈob ruheb li cuanqueb saˈ ruchichˈochˈ xban nak cuan cˈaˈ re ru napoˈoc re lix chˈo̱leb. Ac chˈolchˈo nak cuan li cˈaˈru napoˈoc chˈo̱lej. Abanan raylal cha̱lel saˈ xbe̱n li ani ta̱yoˈoba̱nk re li cˈaˈ re ru ta̱poˈok chˈo̱lej.\nChetzˈekta̱na li yibru naˈleb li naqˈuehoc e̱re chi ma̱cobc\n8 Cui la̱ cuok malaj ut la̱ cuukˈ ta̱qˈuehok a̱cue chixba̱nunquil li cˈaˈru incˈaˈ us, us raj cui ta̱yocˈ ut ta̱tzˈek. Kˈaxal us chokˈ a̱cue nak cua̱nk la̱ yuˈam chi junelic riqˈuin jun ajcuiˈ la̱ cuok ut la̱ cuukˈ chiru nak tatxic chi cuib la̱ cuok chi cuib la̱ cuukˈ saˈ li xbalba bar cuiˈ incˈaˈ ta̱chupk li xam. 9 Cui li xnakˈ a̱cuu ta̱qˈuehok a̱cue chixba̱nunquil li incˈaˈ us, us raj cui ta̱cuisi ut ta̱tzˈek. Kˈaxal us nak ta̱cua̱nk la̱ yuˈam chi junelic riqˈuin jun ajcuiˈ li xnakˈ a̱cuu chiru nak tatxic riqˈuin cuib li xnakˈ a̱cuu saˈ li xam re li xbalba.\nLi carner sachenak\n10 La̱in ninye e̱re cheqˈuehak retal me̱tzˈekta̱na junak reheb li kˈuneb xchˈo̱l saˈ lix pa̱ba̱l xban nak eb aˈan cˈacˈalenbileb xbaneb li ángel, li cuanqueb riqˈuin lin Yucuaˈ cuan saˈ choxa. 11 La̱in li Cˈajolbej quincˈulun arin saˈ ruchichˈochˈ chixcolbaleb li sachenakeb saˈ li ma̱c. 12 ¿Cˈaˈru nequecˈoxla la̱ex chirix li naˈleb aˈin li oc cue xyebal e̱re? Cuan ta junak li cui̱nk cuan oˈcˈa̱lak (100) xcarner ut cui ta̱sachk junak reheb, ¿ma incˈaˈ raj tixcanabeb li bele̱laju roˈcˈa̱l (99) chic ut ta̱xic chiruheb li tzu̱l chixsicˈbal li jun li xsach? 13 Relic chi ya̱l tinye e̱re nak tixtau chak li sachenak, kˈaxal ta̱sahokˈ saˈ xchˈo̱l riqˈuin li jun aˈan chiruheb li bele̱laju roˈcˈa̱l li incˈaˈ queˈsach. 14 Joˈcan ajcuiˈ le̱ Yucuaˈ cuan saˈ choxa incˈaˈ naraj nak ta̱sachk junak reheb li toj kˈuneb xchˈo̱l saˈ lix pa̱ba̱l.\nTento takacuy xma̱queb li kas ki̱tzˈin\n15 Cui junak la̱ cuech aj pa̱banelil ta̱ma̱cobk cha̱cuu, ayu riqˈuin ut nak cua̱nkex e̱junes, ta̱chˈolob chiru lix ma̱c. Ut cui ta̱rabi li xnaˈleb li ta̱qˈue, la̱at xatenkˈa la̱ cuech aj pa̱banelil re nak tixcˈam rib saˈ usilal a̱cuiqˈuin. 16 Cui ut incˈaˈ naraj nacatrabi, cˈam jun malaj cuib li herma̱n a̱cuochben re nak riqˈuin li ra̱tin cuib oxib chi testigo, ta̱chˈola̱k ru chixjunil li a̱tin. 17 Ut cui incˈaˈ naraj ta̱rabiheb aˈan, ta̱ye re li iglesia re nak li herma̱n teˈxchˈolob xya̱lal chiru. Ut cui incˈaˈ ajcuiˈ naraj abi̱nc chiruheb aˈan, aˈan chic ta̱cua̱nk che̱ru joˈ chanchan li ma̱cuaˈak aj pa̱banel ut chanchanak laj titzˈol toj li incˈaˈ us nequeˈxba̱nu. 18 Relic chi ya̱l tinye e̱re nak chixjunil li cˈaˈru te̱cˈu̱b ru saˈ xya̱lal saˈ ruchichˈochˈ, li Dios tixcˈu̱b ajcuiˈ ru saˈ choxa. Li cˈaˈru te̱ye us arin saˈ ruchichˈochˈ, li Dios tixye ajcuiˈ nak us. Ut li cˈaˈru te̱ye incˈaˈ us, li Dios tixye ajcuiˈ nak incˈaˈ us. 19 Tinye e̱re cui cuan cuibak saˈ e̱ya̱nk teˈxcˈu̱b ru saˈ cuibal chirix cˈaˈru teˈtijok cuiˈ, ut teˈxtzˈa̱ma chiru lin Yucuaˈ cuan saˈ choxa, li cˈaˈru teˈxtzˈa̱ma ta̱qˈuehekˈ reheb. 20 Yalak bar cua̱nkeb cuib oxib chˈutchˈu̱keb saˈ incˈabaˈ, aran ajcuiˈ cua̱nkin la̱in saˈ xya̱nkeb aˈan, chan li Jesús. 21 Ut laj Pedro quia̱tinac ut quixye re li Jesús: ―Ka̱cuaˈ, ¿jarub sut ta̱ru̱k tincuy xma̱c li ta̱ma̱cobk chicuu? ¿Ma tento nak cuukub sut tincuy xma̱c?― 22 Ut li Jesús quixye re: ―Incˈaˈ ninye a̱cue nak caˈaj cuiˈ cuukub sut ta̱cuy xma̱c. Tinye ban a̱cue nak ta̱cuy xma̱c cuukub sut chi laje̱tk xca̱cˈa̱l sut (70), chan.\nLi jaljo̱quil ru a̱tin chirix laj cˈanjel li incˈaˈ quiraj xcuybal xma̱c li rech aj cˈanjelil\n23 Lix nimajcual cuanquilal li Dios tinjuntakˈe̱ta riqˈuin jun li rey quixbir rix lix cˈaseb laj cˈanjel chiru. 24 Nak quixtiquib xbirbal rix lix cˈaseb, quicˈameˈ chak chiru li rey jun li cui̱nk laje̱b mil chi tumin lix cˈas. 25 Ut xban nak ma̱cˈaˈ cˈaˈru cuan re li cui̱nk aˈan re tixtoj cuiˈ lix cˈas, joˈcan nak li rey quixtakla xcˈayinquil aˈan rech xxiquic li rixakil, ut li ralal xcˈajol ut chixjunil li cˈaˈru cuan re, re xtojbal lix cˈas. 26 Ut laj cˈanjel aˈan quixcuikˈib rib chiru li rey ut quixpatzˈ xcuybal chiru ut quixye re: ―Ka̱cuaˈ, china̱cuy cuan chic caˈchˈinak, ut la̱in tintoj chixjunil lin cˈas cha̱cuu.― 27 Ut li rey quiril xtokˈoba̱l ru laj cˈanjel chiru. Quirachˈab ut quixsach li retalil lix cˈas. 28 Ut nak qui‑el chak laj cˈanjel riqˈuin li rey, quixcˈul jun li rech aj cˈanjelil cuan junmay chi tumin lix cˈas riqˈuin li cui̱nk aˈan. Ut laj cˈanjel, li quicuyeˈ xma̱c, quixchap chi xcux li jun li cuan xcˈas riqˈuin ut qui‑oc chixyatzˈbal ut quixye re: ―Toj la̱ cˈas, chan. 29 Ut li rech aj cˈanjelil quixcuikˈib rib chiru, quixpatzˈ xcuybal ut quixye re: ―China̱cuy cuan chic caˈchˈinak ut la̱in tintoj ajcuiˈ chixjunil lin cˈas, chan re. 30 Abanan li jun incˈaˈ quiraj xcuybal xma̱c. Co̱ ban ut coxqˈue chak saˈ tzˈalam toj retal quixtoj rix lix cˈas. 31 Nak eb li rech aj cˈanjelil queˈril li cˈaˈru quixba̱nu, cˈajoˈ nak queˈrahoˈ saˈ xchˈo̱l. Ut queˈchal coleˈxchˈolob chiru li rey chixjunil li cˈaˈru quicˈulman. 32 Tojoˈnak quibokeˈ cuiˈchic laj cˈanjel li quicuyeˈ xma̱c xban li rey. Ut li rey quixye re: ―At tzˈekbe̱tal aj cˈanjel, chixjunil la̱ cˈas xinsach retalil xban nak xapatzˈ a̱cuybal chicuu. 33 ¿Ma incˈaˈ raj xru xatokˈoba ru la̱ cuech aj cˈanjelil joˈ nak xintokˈoba a̱cuu la̱in? chan. 34 Cˈajoˈ nak quipoˈ li rey ut quixkˈaxtesi saˈ rukˈeb laj ilol tzˈalam toj retal quixtoj chixjunil lix cˈas. 35 Ut joˈcaˈin ajcuiˈ tixba̱nu e̱re la̱ex lin Yucuaˈ cuan saˈ choxa cui incˈaˈ te̱cuy xma̱queb le̱ ras e̱ri̱tzˈin chi anchal e̱chˈo̱l che̱junju̱nkalex, chan li Jesús.


Li Yookebʼ chaq chi Tzolok Chirix li Santil Hu, 1870\nLi xbʼeen tasal hu La Atalaya, 1879\nLa Atalaya, li naqoksi saʼebʼ li qakutan\nLi Santil Hu kixye kʼaru tkʼulmanq naq ak xkamk chik li Jesus. Kixye naq saʼ xyanqebʼ li tzʼaqal aj paabʼanel teʼwaklijeʼq aj bʼalaqʼ ut teʼxtzʼajni li yaal li wank saʼ li Santil Hu (Hechos 20:29, 30). Ut naq kinumeʼk li chihabʼ, kikʼulmank tzʼaqal joʼ kixye li Jesus. Keʼok xjunajinkil li xkʼutum li Jesus rikʼin li xkʼutum li bʼalaqʼil paabʼal, ut keʼok xyeebʼal naq yookebʼ xyuʼaminkil li xkʼutum li Jesus, abʼan moko yaal ta (2 Timoteo 4:3, 4). Chanru naqanaw naq yooko xtawbʼal ru kʼaru tzʼaqal naxchʼolobʼ li Santil Hu?\nXwulak xqʼehil naq li Jehobʼa tixkʼut li Yaal. Li Jehobʼa kixye naq chiruhebʼ li «rosoʼjikebʼ li kutan» twanq «xtzʼaqobʼ li xnaʼlebʼebʼ» li qas qiitzʼin chirix li Raatin (Daniel 12:4). Saʼ li chihabʼ 1870 jun chʼuut li poyanam kiʼok xsikʼbʼal li yaal chirix li Yos. Ut naq yookebʼ xbʼaanunkil aʼin xeʼxkʼe reetal naq naabʼal rehebʼ li xkʼutum ebʼ li paabʼal moko isinbʼil ta chaq saʼ li Santil Hu. Li naʼlebʼ aʼin kitaqlank rehebʼ chi xtzʼilbʼal kʼaru tzʼaqal naxkʼut li Raatin li Yos li kitzʼiibʼamank saʼ xtiklajik. Joʼkan naq li Jehobʼa kixtenqʼahebʼ rikʼin xkutanobʼresinkil li yaal chiruhebʼ.\nKeʼxtzʼil chiʼus li Santil Hu. Li Yookebʼ chaq chi Tzolok Chirix li Santil Hu xeʼxsikʼ chanru teʼxtaw ru chiʼus li naxkʼut li Santil Hu, ut aʼan ajwiʼ naqabʼaanu laaʼo saʼebʼ li qakutan: naqachap chi tustu ru li junjunq chi naʼlebʼ re naq tqataw ru li naxkʼut li Santil Hu. Ut naq chʼaʼaj jun rehebʼ li raqal li Santil Hu, nekeʼxsikʼ xkomon li raqal re xchʼolobʼankil li naʼlebʼ. Ut nekeʼok xtzʼiibʼankil naq ak xchap ribʼ li naʼlebʼ aʼin rikʼin xkomon li raqal li Santil Hu. Ut chi joʼkan li Santil Hu tixchʼolobʼ ribʼ xjunes. Joʼkan bʼiʼ, ebʼ li winq aʼin keʼxtaw li yaal chirix xkʼabʼaʼ ut Xʼawabʼejilal li Yos, chirix li naraj li Yos choʼq rehebʼ li qas qiitzʼin ut choʼq re li Ruuchichʼochʼ, ut chirix li roybʼeenihom ut xwaklijikebʼ li kamenaq. Xtzʼilbʼal xsaʼ li Santil Hu kitenqʼank rehebʼ re naq maajun chik li bʼaanuhom ut li naʼlebʼ tbʼalaqʼinq rehebʼ (Juan 8:31, 32).\nSaʼ li chihabʼ 1879 li Yookebʼ chaq chi Tzolok Chirix li Santil Hu keʼxkʼe reetal naq xwulak xqʼehil naq saʼ chixjunil li Ruuchichʼochʼ tpuktesimanq li yaal chirix li Yos. Ut saʼ li chihabʼ ajwiʼ aʼin keʼok risinkil li tasal hu La Atalaya Anunciando el Reino de Jehová, li naʼoksimank saʼebʼ li qakutan. Saʼ 240 chi tenamit ut naxqʼax ru 750 chi aatinobʼaal bʼarwiʼ ebʼ laj Testiiw re li Jehobʼa yookebʼ xkʼeebʼal chi naweʼk li yaal chirix li Yos. Maajunwa ilbʼil chaq naq saʼ chixjunil li Ruuchichʼochʼ tpuktesimanq li yaal!\nKʼaru kikʼulmank rikʼin li yaal chirix li Yos naq kikamk li Jesus?


Li xbʼeen oxibʼ chi rahilal | Li xnaʼlebʼ li Santil Hu rehebʼ kokʼal\nCHAAWIL SAʼ Kabuverdianu Pidgin (Cameroon) Q’eqchi’ Sesotho (South Africa) acholi afrikáans albanés alemán amárico armenio azerí azerí (alfabeto cirílico) bajo alemán bassa de camerún batak (karo) batak (toba) becol birmano bislama boulou búlgaro catalán cebuano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chuabo cibemba cingalés citonga congo coreano criollo de las seychelles criollo haitiano croata dangme danés diula edo efik endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga galician garífuna georgiano griego guaraní gun hausa herero hiligaynon hindi hmong holandés húngaro iban ibinda ibo ilocano indonesio inglés irlandés isoko italiano kabiye kachin kannada kaonde kayin sgaw kazajo kikongo kikuyu kimbundu kiniaruanda kirguís kiribatiano kirundi kisonge kwangalí kwanyama lengua de señas colombiana lengua de señas ecuatoriana lengua de señas mexicana lengua de signos española lenguaje de señas alemán lenguaje de señas americano lenguaje de señas brasileño lenguaje de señas británico lenguaje de señas coreano lenguaje de señas cubano lenguaje de señas italiano letón lhukonzo lingala lituano lomue luganda luo macedonio macua malayo malayálam malgache maltés mam maratí marshalés maya mazateco de Huautla mixe more mískito ngäbere (o guaymí) nias noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela pangasinán panjabí pidgin nigeriano polaco ponapés portugués portugués europeo purépecha quechua ancashino quechua ayacuchano quechua cuzqueño quichua de Chimborazo quichua de Imbabura quiché rumano ruso rutoro samoano sango sena sena serbio serbio (alfabeto latino) sesoto shona sidama sranangtongo suajili suati sueco sundanés tagalo tahitiano tai tamil tandroy telugu tivo tojolabal totonaco tseltal tsonga tsotsil tsuana turco twi tártaro ucraniano uhobo umbundú uruund uzbeko valenciano vascuence vendal vezo vietnamita waray-waray wayuunaiki wolaita xhosa xitshwa yoruba zapoteco re lachiguiri zulú árabe ñemba\nLi xbʼeen oxibʼ chi rahilal\nEbʼ laj Israel wankebʼ chaq choʼq moos, ut ebʼ laj Egipcio keʼminoʼk rehebʼ chi kʼanjelak chi kaw. Li Jehobʼa kixtaqla laj Moises ut laj Aaron chi xkʼebʼal li esil aʼin re laj Faraon: «Kanabʼ chi xik lintenamit re naq tixloqʼoni wu saʼ li chaqichʼochʼ». Laj Faraon jwal qʼetqʼet aj winq ut kixye: «Maakʼaʼ nawaj re kʼaru tixye li Jehobʼa. Inkʼaʼ tinkanabʼebʼ chi xik ebʼ laj Israel». Chirix chik aʼan, laj Faraon kixminebʼ ru chi kʼanjelak jwal kaw wiʼ chik. Abʼan li Jehobʼa tqʼusuq re. Kʼaru kixbʼaanu? Kixtaqla lajeebʼ li rahilal saʼ Egipto. Li Jehobʼa kixye re laj Moises: «Laj Faraon inkʼaʼ naʼabʼink chiwu. Eqʼla taataw saʼ li nimaʼ Nilo. Ayu ut ye re, naq li nimaʼ tsutqʼiiq choʼq kikʼ xbʼaan naq inkʼaʼ naxkanabʼ chi xik lintenamit». Laj Moises kiʼabʼink ut xkoho rilbʼal laj Faraon. Laj Faraon kiril naq laj Aaron kixtochʼ li nimaʼ Nilo rikʼin li xxuqʼ, ut li haʼ kisutqʼiik choʼq kikʼ. Li nimaʼ kiʼok chi chuhoʼk, maaʼani chik kiruhank rukʼbʼal li haʼ, ut ebʼ li kar keʼkamk. Abʼan laj Faraon toj inkʼaʼ naraj xkanabʼankilebʼ chi xik saʼ chaqichʼochʼ.\nNaq kinumeʼk wuqubʼ kutan, li Jehobʼa kixtaqla wiʼ chik laj Moises chi xkʼebʼal jun li esil re laj Faraon: «Wi inkʼaʼ nakaakanabʼ chi xik lintenamit, chixjunil Egipto tnujaq chi amoch». Saʼ xkʼabʼaʼ naq laj Faraon inkʼaʼ kiʼabʼink, laj Aaron kixtaqsi li xxuqʼ, ut chixjunil li tenamit kinujak chi amoch. Keʼok saʼebʼ li rochoch li poyanam, wankebʼ chiruhebʼ li xchʼaat, saʼebʼ li xsekʼ... Yalaq bʼar wankebʼ! Laj Faraon kixye re laj Moises: «Ye re li Jehobʼa naq tixxaqabʼ li rahilal. Tojaʼ naq, tinkanabʼ chi xik ebʼ laj Israel». Joʼkan naq, li Jehobʼa kixxaqabʼ li rahilal, ut ebʼ laj Egipcio keʼxchʼutubʼ chixjunil li amoch li keʼkamk. Li naʼaj kiʼok chi chuhoʼk, abʼan laj Faraon inkʼaʼ kixkanabʼ wiʼ chik chi xik li tenamit.\nChirix chik aʼan, li Jehobʼa kixye re laj Moises: «Laj Aaron tixsakʼ li chʼochʼ rikʼin li xxuqʼ. Naq tixbʼaanu, li poqs tsutqʼiiq choʼq suq». Ut joʼkan kikʼulmank, yalaq bʼar kisutunk ebʼ li suq ut keʼok xkʼuxbʼal ebʼ li poyanam. Wankebʼ laj Egipcio keʼxye re laj Faraon: «Li rahilal aʼin nachalk rikʼin li Yos!». Usta joʼkan, laj Faraon inkʼaʼ kixkanabʼebʼ chi xik laj Israel.\n«Tinkʼehebʼ chi xnawbʼal linmetzʼew ut linwankilal, ut tento teʼxnaw naq linkʼabʼaʼ aʼan Jehobʼa» (Jeremias 16:21).\nEbʼ li patzʼom: Bʼar wank li xbʼeen oxibʼ chi rahilal? Kʼaʼut kixtaqla chaq li Jehobʼa ebʼ li rahilal aʼin?\nExodo 5:1-18; 7:8-8:19; Nehemias 9:9, 10.


1 CORINTIOS 11 KEK - Joˈcan ut nak la̱ex chetzolak e̱rib - Bible Gateway\n1 CORINTIOS 11 Kekchi (KEK)\n11 Joˈcan ut nak la̱ex chetzolak e̱rib cuiqˈuin xban nak la̱in xintzol cuib riqˈuin li Cristo. 2 Ex inherma̱n, cˈajoˈ nasahoˈ saˈ inchˈo̱l nak ninjulticoˈ e̱re ut yo̱quex chixba̱nunquil li tijleb xexintzol cuiˈ. 3 Abanan cuan chic cˈaˈ re ru nacuaj xyebal e̱re. Aˈan aˈin: li be̱lomej, aˈan najolomin re li rixakil ut li Cristo, aˈan najolomin re li cui̱nk ut li Dios, aˈan najolomin re li Cristo. 4 Cui junak cui̱nk incˈaˈ narisi lix punit nak na‑oc chi tijoc ut nak na‑oc chixyebal ra̱tin li Dios, li jun aˈan incˈaˈ naxqˈue xlokˈal li Cristo. 5 Ut cui junak ixk incˈaˈ naxtzˈap lix jolom nak ta̱tijok ut nak tixye ra̱tin li Dios, li ixk aˈan naxcˈut xxuta̱n lix be̱lom. Chanchaneb li ixk li besbileb chixjunil li rismal xjolom. 6 Joˈcan nak cui li ixk incˈaˈ naxtzˈap xjolom, chixbesak chixjunil li rismal xjolom. Ut cui incˈaˈ naraj xbesbal li rismal xjolom xban nak naxcˈoxla nak xuta̱nal chokˈ re, kˈaxal us chokˈ re li ixk aˈan cui tixtzˈap lix jolom. 7 Incˈaˈ us nak tixtzˈap xjolom li cui̱nk xban nak li cui̱nk yi̱banbil joˈ li riloba̱l li Dios ut naxcˈut xlokˈal li Dios. Aˈut li ixk naxcˈut xlokˈal lix be̱lom. 8 Li cui̱nk incˈaˈ quiyoˈobtesi̱c chak xban li Dios riqˈuin li ixk; aban li ixk quiyoˈobtesi̱c chak riqˈuin li cui̱nk. 9 Ut li cui̱nk incˈaˈ quiyoˈobtesi̱c saˈ xcˈabaˈ li ixk. Li ixk ban quiyoˈobtesi̱c saˈ xcˈabaˈ li cui̱nk. 10 Joˈcan nak li ixk tixtzˈap lix jolom ut aˈan retalil chiruheb li ángel nak li cui̱nk cuan xcuanquil saˈ xbe̱n. 11 Chiru li Ka̱cuaˈ ma̱ jun cuan xcuanquil chi moco li cui̱nk chi moco li ixk xban nak juntakˈe̱teb chiru li Dios. 12 Ut joˈ nak li ixk quiyoˈobtesi̱c riqˈuin li cui̱nk, joˈcan ajcuiˈ li cui̱nk nayoˈla riqˈuin li ixk. Li cui̱nk joˈ ajcuiˈ li ixk yoˈobtesinbileb xban li Dios joˈ ajcuiˈ chixjunil li cˈaˈak re ru cuan. 13 ¿Cˈaˈru nequecˈoxla la̱ex? ¿Ma us nak li ixk ta̱tijok chiru li Dios cui incˈaˈ tixtzˈap lix jolom? 14 Ac nequenau nak ac re li cui̱nk nak incˈaˈ tixcanab chi chamocˈ li rismal xjolom. Xuta̱nal chokˈ re li cui̱nk cui naxcanab chi chamocˈ li rismal xjolom. 15 Abanan li ixk aˈan xlokˈal nak cham li rismal xjolom xban nak qˈuebil re xban li Dios re xtzˈapbal lix jolom. 16 Ut cui cuan junak e̱re naraj cuechˈi̱nc chirix aˈin, la̱in tinye re aˈan nak la̱o li apóstol joˈ ajcuiˈ eb laj pa̱banel cˈaynako chixba̱nunquil chi joˈcan yalak bar.\nLi Lokˈoni̱nc re Xjulticanquil lix Camic li Jesucristo\n17 Nacuaj ajcuiˈ xyebal e̱re nak cuan li incˈaˈ us yo̱quex chixba̱nunquil. Nak nequechˈutub e̱rib chixlokˈoninquil li Dios ma̱cuaˈ li us nequeba̱nu. Aˈ chic li incˈaˈ us nequeba̱nu. 18 Li xbe̱n tinye e̱re, aˈan aˈin: xcuabi resil nak incˈaˈ junaj le̱ chˈo̱l ut junes xcuechˈinquil e̱rib nequeba̱nu nak nequechˈutub e̱rib chi lokˈoni̱nc re xjulticanquil lix camic li Jesucristo. Ut la̱in nincˈoxla nak ma̱re ya̱l ajcuiˈ li cˈaˈru xcuabi. 19 Nak nacuan li cuechˈi̱nc ib saˈ e̱ya̱nk, riqˈuin aˈan nacˈutun ani li tzˈakal aj pa̱banel ut ani incˈaˈ. 20 La̱ex nequechˈutub e̱rib chi tzaca̱nc ut nequeye nak yo̱quex chixba̱nunquil li lokˈoni̱nc. Abanan ma̱cuaˈ chic xjulticanquil lix camic li Ka̱cuaˈ nequeba̱nu. Aˈ ban chic le̱ re nequeba̱nu. 21 Cuan li nequeˈxse̱ba rib chixcˈulbal lix cua ut incˈaˈ nequeˈxcˈoxla li jun chˈol chic. Xban aˈan cuan li nabal nequeˈtzˈak ut cuan li nequeˈcala ut cuan li nequeˈcana chi teˈtzˈoca̱k xban nak incˈaˈ nequeˈtzˈak. 22 ¿Ma ma̱cˈaˈ ta biˈ e̱rochoch bar textzaca̱nk cuiˈ nak nequeba̱nu chi joˈcan? Yo̱quex chixtzˈekta̱nanquileb le̱ rech aj pa̱banelil ut yo̱quex chixcˈutbal xxuta̱neb li ma̱cˈaˈ cuanqueb re. ¿Cˈaˈru tinye e̱re? ¿Ma tinye e̱re nak us yo̱quex chixba̱nunquil? Ma̱ jokˈe tinye nak us yo̱quex. 23 Ac xincˈut che̱ru li xya̱lal li cuaˈac re xjulticanquil lix camic li Jesucristo. Aˈan ajcuiˈ li quixcˈut chicuu li Ka̱cuaˈ. Saˈ ajcuiˈ li kˈojyi̱n nak toj ma̱jiˈ quikˈaxtesi̱c li Ka̱cuaˈ Jesucristo quixchap li caxlan cua. 24 Ut nak quixbantioxi chiru li Dios, quixjachi li caxlan cua ut quixye reheb: Tzacahomak. Aˈan aˈin lin tibel rahobtesinbil saˈ e̱cˈabaˈ la̱ex. Cheba̱nuhak li caxlan cua aˈin re xjulticanquil li usilal xinba̱nu e̱re, chan. 25 Ut nak queˈrakeˈ chi cuaˈac quixchap ajcuiˈ li secˈ ut quixye: Li ucˈa aˈin, aˈan retalil li Acˈ Contrato riqˈuin li Dios. Ta̱xakaba̱nk re xcuanquil xban lin quiqˈuel ta̱hoyekˈ. Rajlal nak te̱rucˈ xsaˈ li secˈ aˈin, cheba̱nuhak re xjulticanquil lin camic saˈ e̱cˈabaˈ la̱ex, chan li Jesús. 26 Joˈcan nak ninye e̱re rajlal nak te̱tzaca a caxlan cua aˈin ut te̱rucˈ xsaˈ li secˈ aˈin, te̱jultica xcamic li Cristo. Cheba̱nuhak aˈan toj ta̱cˈulu̱nk cuiˈchic li Ka̱cuaˈ Jesucristo. 27 Joˈcan ut li ani tixcuaˈ li caxlan cua ut ta̱rucˈ li ucˈa re xjulticanquil lix camic li Ka̱cuaˈ Jesucristo ut incˈaˈ naxqˈue xlokˈal li Cristo, li jun aˈan yo̱ chi ma̱cobc chiru li Ka̱cuaˈ ut yo̱ chixtzˈekta̱nanquil xcuanquil lix camic li Ka̱cuaˈ Jesucristo. 28 Joˈcan ut li junju̱nk tento tixqˈue retal ma ti̱c lix yuˈam saˈ lix pa̱ba̱l nak toj ma̱jiˈ naxcˈul li caxlan cua ut li ucˈa. 29 Li ani naxcˈul li caxlan cua ut li ucˈa chi incˈaˈ naxqˈue xcuanquil lix camic li Ka̱cuaˈ Jesucristo, tojba ma̱c naxbok saˈ xbe̱n. 30 Aˈin ut xya̱lal nak nabal yajeb ut ma̱cˈaˈeb xmetzˈe̱u saˈ e̱ya̱nk ut cuanqueb ajcuiˈ ac xeˈcam. 31 Abanan cui nakecˈa kib nak ti̱c li kayuˈam nak nakatzaca incˈaˈ tento nak li Ka̱cuaˈ tixrak a̱tin saˈ kabe̱n. 32 Ut nak narakman a̱tin saˈ kabe̱n xban li Ka̱cuaˈ nocokˈuseˈ re nak incˈaˈ tzˈekta̱nanbilako kochbeneb li incˈaˈ nequeˈpa̱ban. 33 Joˈcan ut ex inherma̱n, nak te̱chˈutub e̱rib chixba̱nunquil li lokˈoni̱nc re xjulticanquil lix camic li Ka̱cuaˈ Jesucristo, cheroybeni e̱rib chi ribil e̱rib re nak saˈ comonil te̱ba̱nu. 34 Cui cuan junak saˈ e̱ya̱nk ta̱tzˈoca̱k, chicuaˈak chak saˈ rochoch re nak incˈaˈ te̱bok raylal saˈ e̱be̱n nak te̱chˈutub e̱rib. Toj cuan chic cˈaˈak re ru incˈaˈ xinye e̱re. Nak tincuulak che̱rilbal tinchˈolob xya̱lal che̱ru li toj ma̱jiˈ xinye e̱re.


SAN LUCAS 10 KEK - Li Jesús quixtaklaheb li laje̱b - Bible Gateway\nSAN LUCAS 10 Kekchi (KEK)\nLi Jesús quixtaklaheb li laje̱b xca̱cˈa̱l (70) chi cui̱nk chixchˈolobanquil li xya̱lal\n10 Ut chirix chic a cˈaˈak re ru aˈin, li Ka̱cuaˈ quixsiqˈueb ru laje̱b xca̱cˈa̱leb (70) chic chi cui̱nk ut quixtaklaheb chi caˈcabil saˈ eb li junju̱nk chi tenamit ut saˈ eb li naˈajej li bar talajeˈnumekˈ cuiˈ. 2 Ut quixye reheb, ―Relic chi ya̱l nabaleb li incˈaˈ nequeˈxnau xya̱lal. Abanan moco qˈuiheb ta li teˈxye li xya̱lal reheb. Chanchaneb li ru li acui̱mk li ma̱cˈaˈ aj sicˈol re. Joˈcan ut tinye e̱re nak te̱tzˈa̱ma chiru li Ka̱cuaˈ re nak aˈan tixtaklaheb laj cˈanjel chixchˈolobanquil li xya̱lal chiruheb. 3 Ayukex biˈ ut chenauhak nak la̱in yo̱quin chi takla̱nc e̱re saˈ xya̱nkeb li xicˈ nequeˈiloc e̱re. Chanchanakex li cocˈ carner saˈ xya̱nkeb laj xoj. 4 Incˈaˈ te̱cˈam xnaˈaj li cˈaˈak re ru ta̱cˈanjelak e̱re saˈ be, chi moco e̱tumin, chi moco xjalbal e̱xa̱b. Ut ma̱ ani aj iqˈuin texxakli̱k chi serakˈic saˈ be. 5 Nak texcuulak saˈ junak cab, te̱qˈue xsahileb xchˈo̱l ut te̱ye, “Aˈ taxak li tuktu̱quil usilal chi cua̱nk saˈ li cab aˈin,” chaˈkex. 6 Cui cha̱bileb li cuanqueb saˈ li cab aˈan, ta̱cua̱nk li tuktu̱quil usilal riqˈuineb joˈ xeye la̱ex. Cui ut incˈaˈ cha̱bileb, incˈaˈ ajcuiˈ ta̱cua̱nk li tuktu̱quil usilal riqˈuineb. Caˈaj cuiˈ e̱riqˈuin ban la̱ex ta̱cana̱k. 7 Nak tex‑oc saˈ junak cab, aran texcana̱k. Incˈaˈ yo̱kex chixbeninquil e̱rib. Ut chetzacahak li cˈaˈru ta̱qˈuehekˈ e̱re xban nak laj cˈanjel tento tixcˈul lix tojbal. 8 Nak texcˈulekˈ saˈ junak tenamit, checˈulak ut chetzaca li cˈaˈru ta̱qˈuehekˈ e̱re. 9 Te̱qˈuirtesiheb li yaj li cuanqueb saˈ li tenamit aˈan ut te̱ye ajcuiˈ reheb nak yo̱ chak chi nachˈoc lix nimajcual cuanquilal li Dios. 10 Abanan cui texcuulak saˈ junak tenamit ut incˈaˈ texcˈulekˈ saˈ xya̱lal, tex‑e̱lk saˈ be ut tex‑oc xyebal, 11 “Lix poksil le̱ tenamit li xletz chi kok takachikˈchikˈi chokˈ retalil nak ta̱cha̱lk raylal saˈ e̱be̱n. Julticak e̱re nak lix nimajcual cuanquilal li Dios xcˈulun e̱riqˈuin, abanan incˈaˈ xecˈul”, chaˈkex reheb. 12 Relic chi ya̱l tinye e̱re nak toj cubenak caˈchˈin lix tojbal xma̱queb li tenamit Sodoma chiru lix tojbal xma̱queb li tenamit aˈin saˈ xkˈehil li rakba a̱tin.\nRa teˈxcˈul li tenamit cui incˈaˈ teˈxxo̱to xma̱c\n13 Raylal cha̱lel saˈ e̱be̱n la̱ex li cuanquex saˈ li tenamit Corazín. Raylal cha̱lel saˈ e̱be̱n la̱ex li cuanquex saˈ li tenamit Betsaida. Cui ta quinba̱nu aran Tiro li milagro aˈin li xinba̱nu che̱ru ut cui ta quinba̱nu aran Sidón, ac najter raj queˈxqˈue li kˈes ru tˈicr chirixeb ut queˈxchunub raj rib saˈ cha ut queˈyotˈeˈ raj xchˈo̱leb ut queˈxjal raj xcˈaˈuxeb. 14 Joˈcan ut tinye e̱re nak saˈ xkˈehil li rakba a̱tin, kˈaxal cuiˈchic li raylal li te̱cˈul la̱ex chiru li raylal li teˈxcˈul eb laj Tiro ut eb laj Sidón. 15 Ut la̱ex li cuanquex saˈ li tenamit Capernaum, cˈajoˈ nak nequenimobresi e̱rib. ¿Ma nequecˈoxla nak ta̱taksi̱k e̱cuanquil toj saˈ choxa? Ta̱cubsi̱k ban e̱cuanquil nak textakla̱k saˈ xnaˈajeb li camenak. 16 Li ani ta̱abi̱nk re le̱ ra̱tin la̱ex, ta̱rabi ajcuiˈ li cua̱tin la̱in. Ut li ani ta̱tzˈekta̱na̱nk e̱re la̱ex, tinixtzˈekta̱na ajcuiˈ la̱in. Ut li ani natzˈekta̱nan cue la̱in, naxtzˈekta̱na ajcuiˈ li quitaklan chak cue, chan li Jesús.\nQueˈsukˈi chak chixyebal resil li queˈtakla̱c cuiˈ li laje̱b xca̱cˈa̱l (70) chi cui̱nk\n17 Queˈsukˈi chak li laje̱b xca̱cˈa̱l chi cui̱nk chi saheb saˈ xchˈo̱l ut queˈxye re li Jesús: ―At Ka̱cuaˈ, saˈ a̱cˈabaˈ la̱at nequeˈpa̱ban chiku eb li ma̱us aj musikˈej, chanqueb. 18 Li Jesús quixye reheb: ―La̱in quicuil laj tza chanchan rakˈ ca̱k nak quitˈaneˈ chak saˈ choxa. 19 La̱in xinqˈue e̱cuanquil. Usta te̱yekˈ li cˈantiˈ ut laj xo̱cˈ, ma̱cˈaˈ te̱cˈul. Xinqˈue e̱cuanquil saˈ xbe̱n laj tza ut ma̱cˈaˈ ta̱ru̱k tixba̱nu e̱re. 20 Misahoˈ saˈ e̱chˈo̱l xban nak cuan e̱cuanquil saˈ xbe̱neb li ma̱us aj musikˈej. Chisahokˈ ban e̱chˈo̱l xban nak tzˈi̱banbilak le̱ cˈabaˈ saˈ choxa, chan. 21 Saˈ li ho̱nal aˈan li Jesús quirecˈa xsahil xchˈo̱l xban li Santil Musikˈej. Quitijoc ut quixye: ―At inYucuaˈ, la̱at laj e̱chal re li choxa joˈ ajcuiˈ li ruchichˈochˈ. Ninbantioxi cha̱cuu xban nak xamuk li xya̱lal chiruheb li tzolbileb ut li cuanqueb xnaˈleb. Ut xacˈut li xya̱lal chiruheb li cubenakeb xcuanquil. Chanchaneb cocˈal. Xaba̱nu chi joˈcan xban nak joˈcan xcuulac cha̱cuu la̱at, chan li Jesús nak quitijoc. 22 Ut quixye reheb li cuanqueb aran: ―Chixjunil li cˈaˈak re ru xkˈaxtesi saˈ cuukˈ lin Yucuaˈ. Ma̱ ani nanaˈoc cuu la̱in li Cˈajolbej, caˈaj cuiˈ li Acuabej Dios. Ma̱ ani nanaˈoc ru li Acuabej Dios, caˈaj cuiˈ la̱in li Cˈajolbej. Ut ta̱naˈekˈ ajcuiˈ ru xbaneb li ani tincˈut cuiˈ li xya̱lal, chan li Jesús. 23 Quixsukˈisi rib riqˈuineb lix tzolom ut quixye reheb xjuneseb: ―Us xak e̱re la̱ex xban nak riqˈuin xnakˈ e̱ru yo̱quex chirilbal li cˈaˈru yo̱ chi cˈulma̱nc. 24 La̱in tinye e̱re nak nabaleb li profeta ut nabaleb li rey queˈraj raj rilbal li cˈaˈru yo̱quex chirilbal la̱ex, abanan incˈaˈ queˈru rilbal. Ut queˈraj raj rabinquil li cˈaˈru yo̱quex chirabinquil la̱ex, abanan incˈaˈ queˈru rabinquil, chan li Jesús reheb.\nTakara li kas ki̱tzˈin usta xicˈ nocoeˈril\n25 Jun aj tzolol chakˈrab quixye re li Jesús yal re xyalbal rix: ―At tzolonel: ¿Cˈaˈru us tinba̱nu re nak tincue̱chani li junelic yuˈam? chan. 26 Quichakˈoc li Jesús ut quixye re: ―La̱at nacacuil saˈ li Santil Hu. ¿Cˈaˈru naxye saˈ li chakˈrab?― 27 Ut aˈan quichakˈoc ut quixye: ―Chara li Ka̱cuaˈ la̱ Dios chi anchal a̱chˈo̱l, chi anchal a̱cua̱m, chi anchal a̱metzˈe̱u ut chi anchal a̱cˈaˈux. Ut chara la̱ cuas a̱cui̱tzˈin joˈ nak nacara a̱cuib la̱at, chan. 28 Ut li Jesús quixye re: ―Ya̱l li xaye. Ba̱nu aˈin ut ta̱cua̱nk a̱yuˈam chi junelic, chan. 29 Aˈan quiraj raj xti̱cobresinquil xchˈo̱l xjunes rib. Quixye re li Jesús: ―¿Ani tzˈakal li cuas cui̱tzˈin? chan. 30 Li Jesús quichakˈoc ut quixye re: ―Cuan jun li cui̱nk aj judío qui‑el Jerusalén ut yo̱ chi xic Jericó. Quicˈuleˈ xbaneb laj e̱lkˈ. Queˈxmakˈ chiru chixjunil li cˈaˈru cuan re. Queˈxtacuasi chi us ut co̱eb. Ca̱mc re li cui̱nk queˈxcanab. 31 Ut saˈ li be aˈan quinumeˈ jun laj tij. Quiril li cui̱nk tˈantˈo aran, aban ti̱c quinumeˈ. 32 Ut joˈcan ajcuiˈ quixba̱nu jun laj levita xcomoneb li nequeˈtenkˈan reheb laj tij. Quinumeˈ chixcˈatk li cui̱nk li tˈantˈo aran, abanan quinumeˈ chi ti̱c. 33 Ut quinumeˈ ajcuiˈ jun chic li cui̱nk saˈ li be aˈan, Samaria xtenamit. Eb laj Samaria xicˈ nequeˈril rib riqˈuineb laj judío. Abanan nak yo̱ chi numecˈ quiril li cui̱nk tˈantˈo aran ut quiril xtokˈoba̱l ru. 34 Quicuulac riqˈuin. Quixban lix yocˈolal riqˈuin vino ut aceite. Quixbati ru lix tochˈolal. Quixqˈue chirix lix cacua̱y ut quixcˈam saˈ jun li cab ut aran quixqˈue chi hila̱nc ut aˈan qui‑iloc re. 35 Joˈ cuulajak chic nak ac xic re li cui̱nk aj Samaria, quixqˈue cuib li tumin plata re laj e̱chal cab ut quixye re: ―Chacuil chi us li cui̱nk aˈin. Ut chixjunil li joˈ qˈuial chic ta̱sach, la̱in tintoj a̱cue saˈ insukˈijic, chan. 36 ¿Cˈaˈru nacacˈoxla la̱at? ¿Bar cuan reheb li oxib li queˈnumeˈ li tzˈakal ras ri̱tzˈin li quitˈaneˈ saˈ rukˈeb laj e̱lkˈ? chan. 37 Laj tzolol chakˈrab quichakˈoc ut quixye: ―Aˈ li qui‑uxta̱nan ru, chan. Ut li Jesús quixye re: ―Ayu ut joˈcan ajcuiˈ chaba̱nu la̱at, chan.\nLi Jesús quixye nak us quixba̱nu lix María xban nak quirabi li ra̱tin\n38 Ut nak yo̱queb chi xic li Jesús, queˈcuulac saˈ jun chˈina tenamit. Aran quihilan li Jesús saˈ rochoch jun li ixk xMarta xcˈabaˈ. 39 Lix Marta cuan jun li ri̱tzˈin xMaría xcˈabaˈ. Lix María quixchunub rib chiru li Jesús chirabinquil li cˈaˈru yo̱ chixyebal. 40 Abanan lix Marta caˈaj cuiˈ lix qˈuila cˈanjel yo̱ xcˈaˈux chirix. Quichal riqˈuin li Jesús ut quixye re: ―Ka̱cuaˈ, ¿ma incˈaˈ chˈaˈaj nacacuecˈa nak li cui̱tzˈin niquinixcanab chi cˈanjelac injunes? Ye re nak tinixtenkˈa, chan. 41 Li Jesús quichakˈoc ut quixye re: ―Marta, la̱at naxic a̱cˈaˈux chirix la̱ qˈuila cˈanjel xban nak caˈaj cuiˈ aˈan nacacˈoxla. 42 Abanan jun ajcuiˈ li cˈaˈru tento xba̱nunquil ut lix María xsicˈ ru aˈan. Li kˈaxal us xba̱nunquil, aˈan rabinquil li cˈaˈru ninye. Ut ma̱ ani ta̱ramok re chiru xba̱nunquil, chan li Jesús.


Li xʼAna naxpatzʼ jun xyum | Li xnaʼlebʼ li Santil Hu rehebʼ li kokʼal\nCHAAWIL SAʼ Kabuverdianu Pidgin (Cameroon) Q’eqchi’ Sesotho (South Africa) acholi afrikáans albanés alemán amárico armenio azerí azerí (alfabeto cirílico) bajo alemán bassa de camerún batak (karo) becol birmano bislama boulou búlgaro catalán cebuano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chuabo cibemba cingalés citonga congo coreano criollo de las seychelles criollo haitiano croata dangme danés edo efik endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga galician garífuna georgiano griego guaraní gun hausa herero hiligaynon hindi hmong holandés húngaro iban ibinda ibo ilocano indonesio inglés irlandés isoko italiano kabiye kannada kaonde kayin sgaw kazajo kikongo kikuyu kimbundu kiniaruanda kirguís kiribatiano kirundi kisonge kwangalí kwanyama lengua de señas ecuatoriana lengua de señas mexicana lenguaje de señas alemán lenguaje de señas americano lenguaje de señas brasileño lenguaje de señas italiano letón lhukonzo lingala lituano lomue luganda luo macedonio macua malayo malayálam malgache mam maratí maya mazateco de Huautla mixe more ngäbere (o guaymí) nias noruego nyungwe náhuatl de guerrero náhuatl de la huasteca náhuatl del centro náhuatl del norte de puebla okpe osético otetela pangasinán panjabí pidgin nigeriano polaco ponapés portugués portugués europeo purépecha quechua ancashino quechua ayacuchano quechua cuzqueño quichua de Chimborazo quichua de Imbabura quiché rumano ruso samoano sango sena sena serbio serbio (alfabeto latino) shona sranangtongo suajili suati sueco sundanés tagalo tahitiano tai tamil tandroy telugu tivo tojolabal totonaco tseltal tsonga tsotsil tsuana turco twi tártaro ucraniano uhobo umbundú uruund uzbeko valenciano vascuence vendal vezo vietnamita waray-waray wayuunaiki wolaita xhosa xitshwa yoruba zapoteco re lachiguiri zulú árabe ñemba\nLi xʼAna naxpatzʼ jun xyum re li Jehobʼa\nLaj Elcana aj Israel ut wank wiibʼ rixaqil: li xʼAna ut li xPenina. Abʼan jwal naxra wiʼ chik li xʼAna. Li xPenina wank naabʼal xkokʼal, ut li xʼAna maajun xkokʼal. Joʼkan naq, li xPenina naxchʼiʼchʼiʼi li xʼAna. Rajlal chihabʼ, laj Elcana kixkʼam li xjunkabʼal saʼ li tenamit Silo re xloqʼoninkil li Jehobʼa saʼ li naʼaj re loqʼonink. Saʼ jun kutan, naq wankebʼ chaq aran, laj Elcana kixkʼe reetal naq li xʼAna, li kʼajoʼ naxra, jwal ra saʼ xchʼool. Joʼkan naq kixye re: «Bʼaanu usilal, matyaabʼak, Ana. Wankin aawikʼin, ut kʼajoʼ nakatinra».\nChirix chik aʼan, li xʼAna xkoho xjunes chi tijok. Inkʼaʼ naxkanabʼ yaabʼak, ut kixtzʼaama re li Jehobʼa naq ttenqʼaaq. Kixkʼe li raatin re: «At Jehobʼa, wi taakʼe junaq inkʼuulaʼal, tinqʼaxtesi aawe re naq tkʼanjelaq chaawu saʼ chixjunil li xyuʼam».\nLaj Eli, li xyuwaʼil aj tij, kiril naq li xʼAna yook chi yaabʼak ut yal narekʼasi li xtzʼuumal re chi maakʼaʼ naxye, ut kixkʼoxla naq kalajenaq. Li xʼAna kixchʼolobʼ chiru: «Inkʼaʼ, at qawaʼ, moko yook ta inkalajiq. Wank jun li nimla chʼaʼajkilal chiwu ut yookin chi aatinak rikʼin li Jehobʼa». Laj Eli kixkʼe reetal naq moko us ta li kixkʼoxla ut kixye re li xʼAna: «Aʼ li Jehobʼa taxaq tkʼehoq aawe li xaatzʼaama re». Sa chik kirekʼa ribʼ li xʼAna ut xkoho. Maajiʼ nanumeʼk jun chihabʼ naq kiwank jun xyum ut kixkʼabʼaʼi Samuel. Kʼajoʼ tana kisahoʼk saʼ xchʼool li xʼAna!\nLi xʼAna moko kisachk ta saʼ xchʼool li kixyeechiʼi chaq re li Jehobʼa. Naq kixkanabʼ xtuʼresinkil li xchʼina yum, kixkʼam saʼ li naʼaj re loqʼonink re naq tkʼanjelaq chiru li Yos. Li xʼAna kixye re laj Eli: «Xintzʼaama re li Jehobʼa naq tixkʼe we li kʼuulaʼal aʼin. Anaqwan ninqʼaxtesi re, re naq tkʼanjelaq chiru saʼ chixjunil li xyuʼam». Laj Elcana ut li xʼAna rajlal chihabʼ nekeʼwulak rilbʼal laj Samuel ut nekeʼxkʼam jun li akʼil aqʼ choʼq xmaatan. Saʼ xnumikebʼ ru li chihabʼ, li xʼAna kiwank oxibʼ xyum ut wiibʼ chik xkoʼ saʼ xkʼabʼaʼ li Jehobʼa.\n«Meekanabʼ patzʼok ut tkʼemanq eere, meekanabʼ sikʼok ut teetaw» (Mateo 7:7).\nEbʼ li patzʼom: Kʼaʼut jwal ra saʼ xchʼool li xʼAna? Kʼaru osobʼtesihom kixkʼe li Jehobʼa re li xʼAna?


2 TIMOTEO 1 KEK - Li Xcab Hu li Quixtzˈi̱ba li San - Bible Gateway\n2 TIMOTEO 1 Kekchi (KEK)\nLi Xcab Hu li Quixtzˈi̱ba li San Pablo re laj Timoteo\nLaj Pablo naxtakla xsahil xchˈo̱l laj Timoteo\n1 La̱in laj Pablo. La̱in x‑apóstol li Jesucristo xban nak joˈcan quiraj li Dios. Taklanbilin chixyebal resil li acˈ yuˈam li yechiˈinbil ke xban li Dios, li yuˈam li naxqˈue ke li Jesucristo. 2 Yo̱quin chixtzˈi̱banquil li hu aˈin a̱cuiqˈuin, at Timoteo. Raro̱cat inban ut chanchanat tzˈakal cualal chicuu nak cuancat. Chicua̱nk taxak a̱cuiqˈuin li usilal, li uxta̱n, ut li tuktu̱quilal, li nachal chak riqˈuin li Dios li kaYucuaˈ ut riqˈuin li Ka̱cuaˈ Jesucristo.\nIncˈaˈ toxuta̱na̱k chixyebal resil li evangelio\n3 Junelic ninbantioxi chiru li Dios nak nacatinjultica saˈ lin tij chi kˈek chi cutan. Ut ma̱cˈaˈ nachˈiˈchˈiˈin cue saˈ li cua̱m nak nincˈanjelac chiru li Dios joˈ queˈxba̱nu lin xeˈto̱nil yucuaˈ. 4 Nacuaj raj rilbal cuiˈchic a̱cuu. Jultic cue chanru nak xatya̱bac xban xrahil a̱chˈo̱l ut nacuaj nak ta̱sahokˈ cuiˈchic inchˈo̱l nak tincuil a̱cuu. 5 Nak nintijoc najulticoˈ cue nak chi anchal a̱chˈo̱l xatpa̱ban. Junxil la̱ naˈchin lix Loida joˈ ajcuiˈ lix Eunice la̱ naˈ queˈpa̱ban chi anchaleb xchˈo̱l ut ninnau nak joˈcan ajcuiˈ nak xatpa̱ban la̱at. 6 Joˈcan nak ninjultica cha̱cuu nak chaqˈuehak chi cˈanjelac la̱ ma̱tan qˈuebil a̱cue xban li Dios nak quinqˈue li cuukˈ saˈ a̱be̱n. 7 Ma̱cuaˈ li xucuac li xkama̱tani chak riqˈuin li Dios. Kacuanquil ban xkama̱tani riqˈuin. Li Dios nocoxtenkˈa chixrabaleb li kas ki̱tzˈin ut aˈan naqˈuehoc ke li cha̱bil naˈleb. 8 Joˈcan ut nak matxuta̱nac chixchˈolobanquil resil li Ka̱cuaˈ Jesucristo chi moco tatxuta̱na̱k inban la̱in xban nak cuanquin chi pre̱xil xban xyebal resil li Ka̱cuaˈ. Chaqˈue ban a̱cuib chi tzˈako̱nc riqˈuin li raylal nacˈulman saˈ xcˈabaˈ li evangelio. Ut li Dios ta̱qˈuehok a̱cuanquil chixcuybal. 9 Aˈan quicoloc ke ut quixsicˈ chak ku re nak tocˈanjelak saˈ ti̱quilal. Ma̱cuaˈ xban kayehom kaba̱nuhom nak quixsicˈ ku. Yal xban li rusilal ban, xban nak joˈcan quiraj. Saˈ xcˈabaˈ li Jesucristo nak quiruxta̱na ku, xban nak ac joˈcan chak saˈ xchˈo̱l junxilaj nak toj ma̱jiˈ quixyi̱b li ruchichˈochˈ. 10 Li usilal aˈin quicˈutbesi̱c chiku riqˈuin lix cˈulunic saˈ ruchichˈochˈ li Ka̱cuaˈ Jesucristo laj Colol ke. Ut aˈan qui‑isin re xcuanquil li ca̱mc ut quixcˈut chiku li acˈ yuˈam li ma̱cˈaˈ rosoˈjic. 11 Li Dios quixakaban cue chi cˈanjelac chokˈ apóstol ut chokˈ aj tzolol reheb li ma̱cuaˈeb aj judío re nak tinye resil li colba‑ib reheb. 12 Joˈcan nak nincuy chixjunil li raylal ut incˈaˈ ninxuta̱nac xban nak cˈojcˈo inchˈo̱l riqˈuin li Ka̱cuaˈ. Aˈan li ninpa̱b ut xinkˈaxtesi cuib saˈ rukˈ. Ninnau nak aˈan ta̱tenkˈa̱nk cue tojaˈ yal nak ta̱cˈulu̱nk cuiˈchic li Jesucristo. 13 Chicua̱nk saˈ a̱chˈo̱l li tijleb li tzˈakal ya̱l li xincˈut cha̱cuu. Ut chicua̱nk la̱ pa̱ba̱l ut chatrahok xban nak rehat chic li Cristo. 14 Riqˈuin xcuanquil li Santil Musikˈej li cuan a̱cuiqˈuin, chacˈulahak saˈ a̱chˈo̱l li xya̱lal li lokˈlaj colba‑ib kˈaxtesinbil a̱cue xban li Dios. 15 La̱at nacanau nak chixjunileb laj pa̱banel li cuanqueb Asia xineˈxcanab injunes. Saˈ xya̱nkeb aˈan cuanqueb laj Figelo ut laj Hermógenes. 16 Caˈaj chic laj Onesíforo qˈuila sut colinril saˈ tzˈalam ut quixcˈojob inchˈo̱l ut incˈaˈ quixuta̱nac xban nak bacˈbo̱quin chi cadena. Aˈ taxak li Ka̱cuaˈ Dios chi‑osobtesi̱nk re li jun cabal aˈan. 17 Nak quicˈulun arin Roma, laj Onesíforo quinixsicˈ chi anchal xchˈo̱l toj retal quinixtau. 18 La̱at nacanau chi tzˈakal nak quixqˈue xchˈo̱l chi tenkˈa̱nc aran Efeso. Aˈ taxak li Ka̱cuaˈ Dios chi‑uxta̱na̱nk ru saˈ xkˈehil xcˈulunic li Ka̱cuaˈ Jesucristo.


Li Santil hu COLOSENSES 1\nLi Hu li Quixtz'i̱ba li San Pablo reheb laj Colosas\nXq'uebal xsahileb xch'o̱l\n1 La̱in laj Pablo. La̱in x-apóstol li Jesucristo xban nak jo'can quiraj li Dios. Cuochben li hermano Timoteo nak yo̱quin chixtz'i̱banquil li hu a'in. 2 Yo̱quin chi tz'i̱bac e̱riq'uin la̱ex li cuanquex aran Colosas. La̱ex ac xepa̱b chi tz'akal li Jesucristo. La̱ex chic kech aj pa̱banelil ut rehex chic li Dios. A' taxak li Dios li kaYucua' chi-osobtesi̱nk e̱re ut tixq'ue taxak e̱re li tuktu̱quil usilal.\nLaj Pablo quitijoc chirixeb laj pa̱banel\n3 Nak nocotijoc che̱rix junelic nakabantioxi chiru li Dios lix Yucua' li Ka̱cua' Jesucristo. 4 Nakabantioxi chiru li Dios xban nak xkabi resil nak cau e̱ch'o̱l chixpa̱banquil li Jesucristo ut xkabi ajcui' resil nak nequera chixjunileb le̱ rech aj pa̱banelil. 5 Nak xerabi resil li colba-ib, xerabi ajcui' resil li sahil ch'o̱lejil c'u̱lanbil sa' choxa chok' e̱re. Xban nak yo̱quex chixyo'oninquil a'an, nequexpa̱ban ut nequera le̱ rech aj pa̱banelil. 6 Chanru nak xerabi resil li colba-ib la̱ex, jo'can ajcui' nak yo̱queb chirabinquil sa' chixjunil li ruchich'och'. Nabal yo̱queb chi jalac lix na'lebeb jo' nak xjala le̱ na'leb la̱ex chalen nak xerabi resil li colba-ib ut quetau ru chi tz'akal li rusilal li Dios. 7 Lix ya̱lal a'an quich'oloba̱c che̱ru xban laj Epafras. A'an kochben chi c'anjelac chiru li Cristo ut raro kaban. A'an jun cha̱bil aj c'anjel che̱ru sa' xc'aba' li Jesucristo. 8 Laj Epafras quiyehoc ke nak la̱ex nequera e̱ras e̱ri̱tz'in xban nak li Santil Musik'ej cuan e̱riq'uin. 9 Ut chalen nak quikabi resil nak xexpa̱ban, jo'can nak junelic nocotijoc che̱rix. Nakatz'a̱ma chiru li Dios nak tixc'ut che̱ru c'a'ru naraj te̱ba̱nu. Ut nakatz'a̱ma ajcui' chiru li Dios nak li Santil Musik'ej tixq'ue e̱na'leb chixtaubal ru li xya̱lal. 10 Nocotijoc che̱rix re nak ti̱cak le̱ yu'am xban nak rehex chic li Ka̱cua' ut sahak sa' xch'o̱l li Dios e̱riq'uin. Junelic cheba̱nuhak li us ut chetauhak ru chi tz'akal lix lok'al li Dios. 11 Nakatz'a̱ma chiru li Dios re nak cua̱nk xcacuil e̱ch'o̱l xban xnimal xcuanquil li Dios. Chisahok' sa' e̱ch'o̱l ut checuyak xnumsinquil li c'a'ak re ru nachal sa' e̱be̱n ut inc'a' ta̱ch'ina̱nk e̱ch'o̱l. 12 Chebantioxi chiru li Acuabej Dios li quiq'uehoc ke chitz'ako̱nk riq'uin li sahil ch'o̱lejil kochbeneb laj pa̱banel li ac xe'xtau xya̱lal. 13 Li Dios corisi rubel xcuanquil laj tza ut coxk'axtesi rubel xcuanquil li C'ajolbej li k'axal raro xban li Dios. 14 Li Ralal li Dios quicam chiru li cruz re kacolbal ut quixcuy quixsach li kama̱c.\nXban xcamic li Jesucristo, cuanco chic sa' usilal riq'uin li Dios\n15 Li Dios inc'a' na-ilman ru. Abanan nakanau chanru li Dios xban nak li Ralal quic'ulun sa' ruchich'och' chixc'utbal chiku. Li Jesucristo a'an li k'axal nim xcuanquil chiruheb chixjunil li que'yo'obtesi̱c. 16 Sa' xc'aba' a'an, li Dios quixyo'obtesi chixjunil li c'a'ak re ru cuan sa' choxa, jo' ajcui' li cuan sa' ruchich'och'. Li Dios quixyo'obtesi chixjunil li na-ilman ru, jo'queb ajcui' chixjunileb li musik'ej, li inc'a' na-ilman ru. A' yal chanru lix c'anjel li junju̱nk ut lix cuanquileb, li Dios quiyo'obtesin reheb sa' xc'aba' li Jesucristo ut a'an laj e̱chal reheb. 17 Li Cristo ac cuan ajcui' chak nak toj ma̱ji' neque'yo'obtesi̱c li c'a'ak re ru. Ut chixjunil li c'a'ak re ru quiyo'obtesi̱c q'uebil sa' xna'aj ut aran quicana xban nak li Cristo a'an yal re sa' xbe̱n. 18 Ut a'an ajcui' najolomin ke la̱o aj pa̱banel ut junajo chic riq'uin li Cristo. A'an li naq'uehoc re li kayu'am. A'an li xbe̱n quicuacli cui'chic chi yo'yo sa' xya̱nkeb li camenak ut a'an li k'axal nim xcuanquil sa' xbe̱n chixjunil. 19 Li Jesucristo, a'an tz'akal Dios ut riq'uin a'an cuan chixjunil li cuanquilal xban nak jo'can quiraj li Acuabej Dios. 20 Xban xcamic li Jesucristo, chixjunil li cuan sa' choxa jo' ajcui' li cuan sa' ruchich'och' naru ta̱cua̱nk chi sum a̱tin riq'uin li Dios. Ut xban lix quiq'uel li quihoye' chiru li cruz, li Jesucristo quixq'ue li tuktu̱quil usilal. 21 Junxil inc'a' nequepa̱b li Dios. Ut xban li ma̱usilal cuan sa' le̱ ch'o̱l, xic' nequeril li Dios ut junes li inc'a' us nequeba̱nu. 22 Abanan anakcuan xban lix camic li Cristo quexc'am sa' usilal riq'uin li Dios. Xban nak li Cristo quicam sa' kac'aba', naru toxk'axtesi chiru li Dios chi ac santobresinbilo ut chi ma̱c'a'ak chic kama̱c ut chi tz'akalak re ru li kapa̱ba̱l. 23 Abanan tento nak texpa̱ba̱nk chi tz'akal ut cauhak e̱ch'o̱l riq'uin li Dios sa' le̱ pa̱ba̱l. Me̱canab xyo'oninquil li yechi'inbil e̱re sa' xc'aba' li colba-ib xban nak la̱ex ac nequenau nak sa' e̱c'aba' quicam li Jesucristo. Ut li resil li ac xerabi la̱ex yo̱queb chirabinquil sa' chixjunil li ruchich'och'. La̱in laj Pablo, tenebanbil sa' inbe̱n xyebal resilal li colba-ib.\nLaj Pablo cau xch'o̱l chi c'anjelac sa' xya̱nkeb li ma̱cua'eb aj judío\n24 La̱in nasaho' sa' inch'o̱l nak yo̱quin chixc'ulbal li raylal sa' e̱c'aba'. Li Cristo quixye nak te'xc'ul li raylal li ralal xc'ajol. Jo'can nak nasaho' sa' inch'o̱l nak yo̱quin chi tz'ako̱nc riq'uin li raylal jo' quixc'ul li Cristo sa' xc'aba'eb chixjunileb li neque'pa̱ban re. 25 Li Dios xinixq'ue chi c'anjelac chiruheb laj pa̱banel. Jo'can nak re e̱tenk'anquil nak ninc'anjelac che̱ru re xch'olobanquil chi tz'akal lix ya̱lal li ra̱tin li Dios. 26 Li xya̱lal a'an mukmu chiruheb chixjunileb nak quicuan chak junxil. Abanan anakcuan moco mukmu ta chic. Li Dios yo̱ chixc'utbesinquil chiruheb li neque'pa̱ban re. 27 Li Dios quiraj nak la̱ex li ma̱cua'ex aj judío, te̱nau nak e̱re ajcui' li colba-ib. Li resil a'an mukmu nak quicuan chak. Abanan anakcuan nanauman nak lix ya̱lal li lok'laj esil, a'an a'in: Nak li Cristo cuan e̱riq'uin ut sa' xc'aba' a'an textz'ako̱nk riq'uin lix nimal xlok'al li Dios. 28 A' li Cristo, a'an li nakach'olob xya̱lal. Nakaq'ue xna'lebeb chixjunil ut nakac'ut xya̱lal chiruheb chi anchal li kach'o̱l ut chi anchal li kac'a'ux re nak tz'akalak ru lix pa̱ba̱leb sa' xc'aba' li Jesucristo. 29 Jo'can nak ninyal ink'e chi c'anjelac chi anchal inch'o̱l ut li Cristo naq'uehoc incacuilal chixba̱nunquil lin c'anjel chiru li Dios.


HECHOS 3 KEK - Laj Pedro quixqˈuirtesi jun li cui̱nk - Bible Gateway\nHECHOS 3 Kekchi (KEK)\nLaj Pedro quixqˈuirtesi jun li cui̱nk incˈaˈ nabe̱c\n3 Saˈ jun li cutan queˈco̱eb saˈ li templo laj Pedro rochben laj Juan oxib o̱r re ecuu saˈ x‑o̱ril li tijoc. 2 Rajlal cutan nacˈameˈ jun li cui̱nk incˈaˈ nabe̱c chalen saˈ xyoˈlajic ut naqˈueheˈ chire li oqueba̱l re li templo. Lix cˈabaˈ li oqueba̱l aˈan “Chˈinaˈus”. Naqˈueheˈ li yaj aran re tixtzˈa̱ma cˈaˈru re riqˈuineb li nequeˈoc saˈ li templo. 3 Li cui̱nk aˈin quiril nak yo̱queb chi oc saˈ li templo laj Pedro ut laj Juan. Qui‑oc chixtzˈa̱manquil cˈaˈru re reheb. 4 Laj Pedro ut laj Juan queˈcana chirilbal li yaj ut laj Pedro quixye re: ―Ilon chak kiqˈuin.― 5 Nak quirabi li cui̱nk li cˈaˈru quixye, qui‑oc chiroybeninquil cˈaˈru teˈxqˈue re. 6 Laj Pedro quixye re: ―Ma̱cˈaˈ intumin la̱in re tinqˈue a̱cue. Abanan li cˈaˈru cuan cuiqˈuin tinqˈue a̱cue. Saˈ xcˈabaˈ li Ka̱cuaˈ Jesucristo laj Nazaret, ninye a̱cue cuaclin ut be̱n, chan re. 7 Ut nak quixye aˈin, quixchap ut quixcuaclesi riqˈuin lix nim ukˈ. Saˈ junpa̱t quicacuu li xbe̱n rak ut li rok li cui̱nk. 8 Saˈ junpa̱t quixakli ut quibe̱c. Ut qui‑oc saˈ li templo rochbeneb. Yo̱ chi piscˈoc xban xsahil xchˈo̱l ut yo̱ chixlokˈoninquil li Dios. 9 Chixjunileb li tenamit queˈiloc re chi be̱c ut chixlokˈoninquil li Dios. 10 Cˈajoˈ nak queˈxucuac ut sachso̱queb xchˈo̱l chirilbal li cui̱nk aˈan, xban nak queˈxnau ru nak aˈan li nacˈojla chixtzˈa̱manquil cˈaˈru re chire li oqueba̱l “Chˈinaˈus” xcˈabaˈ.\nLaj Pedro quixye reheb laj judío nak li Jesús aˈan laj Colonel li yechiˈinbil xban li Dios\n11 Ut li cui̱nk li quiqˈuirtesi̱c incˈaˈ quiraj xcanabanquil rib riqˈuineb laj Pedro ut laj Juan. Yo̱ chi be̱c rochbeneb. Ut chixjunileb sachso̱queb xchˈo̱l chirilbal li quicˈulman. Queˈco̱eb saˈ a̱nil saˈ li templo ut queˈxchˈutub ribeb saˈ li oqueba̱l Salomón xcˈabaˈ, cuanqueb cuiˈ laj Pedro ut laj Juan. 12 Nak laj Pedro quirileb, quixye reheb: ―La̱ex aj Israel, ¿cˈaˈut nak sachso e̱chˈo̱l nequexcana xban li cˈaˈru xcˈulman? ¿Cˈaˈut nak yo̱quex chikilbal? ¿Ma nequecˈoxla la̱ex nak la̱o xkaqˈuirtesi li cui̱nk aˈin kajunes? ¿Ma xban ta biˈ kacuanquil ut li kacha̱bilal nak xkaqˈue chi be̱c li cui̱nk aˈin? 13 Li Dios li queˈxlokˈoni chak laj Abraham, laj Isaac ut laj Jacob joˈqueb ajcuiˈ li kaxeˈto̱nil yucuaˈ, aˈan quiqˈuehoc xcuanquil li Jesucristo laj cˈanjel chiru. Ut la̱ex quekˈaxtesi aˈan re laj Pilato. Ut nak laj Pilato quiraj raj rachˈabanquil, la̱ex incˈaˈ queraj. 14 La̱ex incˈaˈ queraj xcolbal rix li santil cui̱nk aˈin, li ti̱c xchˈo̱l. Aˈ chic laj camsinel queqˈue chi achˈaba̱c. 15 La̱ex queqˈue chi camsi̱c aˈan, ut aˈan li naqˈuehoc yuˈam. Abanan quicuaclesi̱c cuiˈchic chi yoˈyo xban li Dios saˈ xya̱nkeb li camenak. Ut aˈan li nakachˈolob xya̱lal la̱o xban nak la̱o xkil chi tzˈakal nak quicuacli. 16 Li cui̱nk aˈin xqˈuira saˈ xcˈabaˈ li Jesús. Riqˈuin xpa̱banquil li Jesús xqˈuira chi junaj cua li cui̱nk aˈin li nequenau ru ut yo̱quex chirilbal. 17 Joˈcan ut ex cuas cui̱tzˈin, la̱in ninnau nak queqˈue chi camsi̱c li Jesús xban nak incˈaˈ nequenau xya̱lal joˈqueb ajcuiˈ li nequeˈtaklan saˈ e̱be̱n. 18 Riqˈuin aˈin quitzˈakloc ru li queˈxye chak li profeta najter nak queˈxye nak tento tixcˈul li rahobtesi̱c li Cristo li Mesías, xban nak joˈcan quixye li Dios. 19 Joˈcan ut nak yotˈomak e̱chˈo̱l ut jalomak e̱cˈaˈux ut sicˈomak li Ka̱cuaˈ re nak aˈan tixcuy tixsach le̱ ma̱c. Ut li Ka̱cuaˈ tixqˈue xcacuilal ut xsaylal e̱chˈo̱l. 20 Li Dios tixtakla cuiˈchic chak li Jesucristo saˈ ruchichˈochˈ xban nak aˈan li Mesías li ac xakabanbil chak najter re xcolbaleb chiru li raylal li cuanqueb saˈ ruchichˈochˈ. 21 Abanan tento nak cua̱nk chak aran saˈ choxa toj ta̱cuulak xkˈehil nak ta̱tzˈaklok ru chixjunil joˈ queˈxchˈolob xya̱lal li santil profeta junxilaj joˈ quiyeheˈ reheb xban li Dios. 22 Laj Moisés quixye reheb li kaxeˈto̱nil yucuaˈ, “Li Ka̱cuaˈ le̱ Dios tixqˈue junak profeta saˈ e̱ya̱nk sicˈbil ru xban joˈ la̱in. E̱comon ajcuiˈ la̱ex. Cheba̱nu chixjunil li cˈaˈru tixye e̱re. 23 Ut li ani incˈaˈ tixpa̱b li cˈaˈru tixye li profeta aˈan, ta̱isi̱k saˈ xya̱nkeb lix tenamit li Dios ut ta̱sachekˈ ru.” 24 Chalen nak quicuan li profeta Samuel chixjunileb li profeta queˈxye ajcuiˈ resil li cˈaˈru ta̱cˈulma̱nk saˈ eb li cutan aˈin. 25 La̱ex ralal xcˈajol eb li profeta ut la̱ex texcˈuluk re li quiyechiˈi̱c reheb le̱ xeˈto̱nil yucuaˈ. Nak li Dios quixba̱nu li contrato riqˈuin laj Abraham, quixye re, “Chixjunileb li cuanqueb saˈ ruchichˈochˈ teˈosobtesi̱k saˈ xcˈabaˈeb la̱ cualal a̱cˈajol.” 26 Nak li Dios quixtakla chak li ralal, quixtakla xbe̱n cua e̱riqˈuin la̱ex aj judío re e̱rosobtesinquil re nak che̱junju̱nkalex te̱yotˈ e̱chˈo̱l ut te̱jal e̱cˈaˈux ut te̱canab xba̱nunquil li ma̱usilal.


Hechos 27 - Sagrada Biblia [[Sagrada Biblia] Qeqchi Bible]\nNak quich'ola li kaxiquic chiru ha' toj Italia, laj Pablo rochbeneb li jun ch'ol chic li cuanqueb chi prêxil, que'k'axtesîc sa' ruk' jun li capitán aj Julio xc'aba'. A'an xcomoneb li jun ch'ûtal chi soldado re li acuabej César.\nCo-oc sa' jun li jucub li quichal chak sa' li tenamit Adramitio. Li jucub a'an ac xic re. Côo kochben laj Aristarco li quichal chak Tesalónica xcuênt Macedonia. Li jucub tânumek' chixc'atk eb li na'ajej xcuênt Asia.\nUt sa' li cutan jun chic cocuulac Sidón. Laj Julio quixbânu usilal re laj Pablo. Quixcanab chi xic riq'uineb laj pâbanel li cuanqueb aran re nak tâtenk'âk xbaneb.\nCo-el aran Sidón sa' li jucub. Nak yôco chi xic, coxonumek' nach' riq'uin Chipre xban nak chiku yô chi châlc li ik'.\nConume' jun pac'al li palau cuan cui' li tenamit Cilicia ut Panfilia. Ut cocuulac sa' li tenamit Mira li cuan sa' xcuênt Licia.\nAran quixtau jun li jucub li capitán re Alejandría. Ac xic re Italia ut corocsi sa' li jucub a'an re toxic.\nNabal cutan cobêc chiru ha' chi timil. Ra sa nak cocuulac sa' xjayal li tenamit Gnido. Xban nak k'axal cau li ik', jo'can nak quikajal kabe. Conume' cuan cui' li tenamit Salmón ut côo sa' li na'ajej Creta li sutsu sa' ha'.\nK'axal ch'a'aj ut k'axal timil cocuulac sa' jun li tenamit "Châbil Oquebâl" neque'xye re. Nach' riq'uin a'an cuan li tenamit Lasea.\nNabal cutan cobay sa' li na'ajej a'an ut xiu xiu chic li xic chiru ha' xban nak cuulac re li habalk'e. Jo'can nak laj Pablo qui-oc chixq'uebal xna'lebeb laj ch'e'ol jucub.\nQuixye reheb: -Ex cuas cuîtz'in, yôquin chixq'uebal retal nak li xic chiru ha' k'axal ch'a'aj. Nabal li raylal takac'ul chi jo'ca'in. Moco ca'aj cui' ta xiu xiu re li jucub ut li rîk. Xiu xiu aj ban cui' chok' ke lâo, chan laj Pablo.\nAbanan li capitán inc'a' quixq'ue xcuanquil li c'a'ru quixye laj Pablo. A' ban chic li c'a'ru que'xye laj êchal re li jucub ut laj ch'e'ol re, a'an chic li que'xbânu.\nUt xban nak mâc'a' junak na'ajej bar târûk te'xnumsi cui' li habalk'e chi sa sa' xch'ôleb, li xq'uialeb que'xye nak us li êlc aran cui târûk te'cuulak Fenice re te'xnumsi li habalk'e aran. A'an jun li tenamit xcuênt Creta. Sa' li na'ajej a'an cuan cuib li oquebâl re li jucub. Jun nacana sa' li suroeste ut li jun chic nacana sa' li noroeste.\nNak ac yô li ik' li nachal sa' li sur, que'xc'oxla nak naru te'xic. Jo'can nak que'xtiquib xic. Yôqueb chi xic chire li palau nach' riq'uin li na'ajej Creta.\nJunpât na chic nak quichal jun cacuil ik'. Lix cau ok li ha' yô chixsac'bal rib chiru li jucub. Euroclidón xc'aba' li ik' a'an li nachal chak sa' li noroeste.\nInc'a' chic que'xcuy xmetz'êu li cacuil ik' laj ch'e'ol re li jucub. Jo'can nak quikacanab kib re toxc'am. Ut li jucub quic'ame' xban li ik'.\nCocuulac cuan cui' jun sîril li ch'och' Clauda xc'aba' sutsu sa' ha'. Ra sa nak coru xtaksinquil li ch'ina jucub li yô chi quelôc xban li nimla jucub.\nNak kataksi sa' li nimla jucub, c'ajo' nak que'xucuac li cristian. Que'xc'oxla nak mâre tât'ilk li jucub sa' li samaib. Que'xcubsi xt'icrul li jucub ut yôco chi xic chi jo'can.\nJo' cuulajak chic toj cau ajcui' li ik'. C'ajo' nak yô chirec'asinquil li jucub. Jo'can nak quikatiquib xjebbal li rîk ut kacut sa' li palau.\nSa' rox li cutan quikisi sa' li jucub li c'a'ru nac'anjelac re li jucub, re nak inc'a' chic âlak li jucub.\nChiru nabal cutan inc'a' qui-iloc li sak'e chi moco li chahim chiru k'ojyîn. K'axal cau li câk-sut-ik' ut xiu xiu cuanco. Inc'a' chic nakayo'oni nak tocolek' ta.\nAc xnume' nabal cutan ut mâji' nakayal cua. Jo'can nak laj Pablo quixakli sa' xyiheb ut quixye reheb: -Ex cuas cuîtz'in, k'axal us raj quinêrabi ta. Inc'a' raj co-el chak Creta. Cui ta inc'a' xo-el, inc'a' raj xkac'ul li raylal a'in ut inc'a' raj xosachoc.\nA'ut anakcuan tinye êre nak mexc'oxlac. Cauhak ban êch'ôl xban nak mâ ani ke tâcâmk. Ca'aj cui' li jucub tâsachk.\nSa' li k'ojyîn a'in xc'utbesi rib chicuu jun x-ángel li Dios laj êchal cue, li ninc'anjela ru.\nLi ángel xye cue, "Matxucuac, at Pablo, xban nak tento nak tatcuulak riq'uin li acuabej César. Xban xnimal rusilal li Kâcua', mâ jun reheb li cuanqueb âcuochben te'câmk," chan cue.\nJo'can nak cauhak êch'ôl, ex cuas cuîtz'in. Lâin cau inch'ôl riq'uin li Dios nak tâc'ulmânk jo' xye cue li ángel.\nAbanan tento nak tocutek' xban li ha' sa' jun na'ajej sutsu sa' ha', chan laj Pablo reheb.\nCuib xamân na yôco chi c'uluc raylal. Li ha' yô chikac'ambal yalak bar chiru li palau Adriático xc'aba' xban li cacuil ik'. Tuktu chic k'ojyîn nak eb laj ch'e'ol jucub que'xc'oxla nak ac cuulaqueb re chi ch'och'el.\nQue'xcubsi jun li c'am re xbisbal xchamal li ha'. Toj cuan cuaklaju xcâc'âl metro xchamal nak que'xbis. Nak que'jiloc chic ca'ch'in, que'xq'ue cui'chic li bisleb ut cuukub xca'c'âl metro chic lix chamal.\nC'ajo' lix xiuheb xban nak que'xc'oxla nak mâre tâcutek' li jucub sa' xyânk pec xban lix cau ok li palau. Jo'can nak que'xq'ue sa' li ha' chirix li jucub câhib li nînki ch'îch' ancla xc'aba' re raj xxakabanquil li jucub. Ut neque'raj ta ac xsakêu.\nUt eb laj ch'e'ol jucub que'raj êlelic sa' li jucub. Que'xq'ue li ch'ina jucub sa' ha' ut que'xbânu ribeb nak te'raj xq'uebal li ch'îch' ancla sa' ha' chiru li jucub.\nLaj Pablo quixye re li capitán ut reheb ajcui' li soldado: -Cui inc'a' neque'cana eb a'in sa' li jucub, lâex inc'a' târûk texcolek', chan.\nJo'can nak eb li soldado que'xyoc' lix c'âmal li ch'ina jucub ut que'xcanab chi sachc sa' li palau.\nNak qui-oc chi cutanoc', laj Pablo quixq'ue xcacuilal xch'ôleb chixjunileb ut quixye reheb nak te'cua'ak. Quixye reheb: -Cuib xamân anakcuan êroquic chi oybenînc ut chixcuybal êsa' chi mâc'a' nequetzaca.\nNintz'âma chêru nak texcua'ak re nak cauhakex ut mâ jun êre tâcâmk, chan reheb.\nUt nak quixye a'an, quixchap jun li caxlan cua ut quixbantioxi chiru li Dios chiruheb chixjunileb li cuanqueb aran. Ut nak quixjach, qui-oc chixcua'bal.\nRiq'uin a'in quic'ojla xch'ôleb chixjunileb ut que'oc ajcui' chi cua'ac eb a'an.\nChikajunilo li cuanco sa' li jucub, cuanco cuib ciento riq'uin cuaklaju xcâc'âl.\nNak ac xe'rake' chi cua'ac, que'oc cui'chic chixjebbal li rîk li jucub ut que'xcut chi ha' li trigo re nak tâsêbok' li rîk.\nNak quicutano' que'xq'ue retal nak cuanqueb sa' jun na'ajej inc'a' neque'xnau ru. Aran na-oc jun li nima' sa' li palau ut aran cuan jun li na'ajej sa' samaib chire li palau. Aran que'xc'oxla nak târûk te'xhiltesi li jucub.\nQue'xyoc' lix c'âmal li anclas ut que'xcanab chi subûnc sa' li ha'. Que'xcotz ajcui' lix bac'bal li ch'îch' li naberesin re li jucub. Ut que'xtaksi cui'chic li nimla t'icr li naramoc re li ik'. Ut yôqueb chi xic chire li ha'.\nLi jucub quic'ame' xban li ik' bar neque'xc'ul cui' rib li nima' ut li palau. Aran quit'il sa' samaib li ru'uj li jucub. Inc'a' chic qui-ec'an sa' xna'aj. Ut li jucub yô chi jorec' xban lix cau ok li palau.\nEb li soldado que'xc'oxla nak us te'xcamsiheb chixjunil li prêx re nak inc'a' te'xcut rib chi numxic chiru ha' re te'xcol rib.\nAbanan li capitán quiraj xcolbal laj Pablo. Jo'can nak quixpo' ru lix c'a'uxeb li soldado ut quixye reheb nak li ani naxnau numxic xcutakeb rib xbên cua sa' ha' ut te'numxik re nak te'êlk chi ch'och'el.Cuan li que'el chiru tz'alam che' ut cuan que'xchap c'a'ak re ru re li jucub. Jo'ca'in nak que'cole' chixjunileb ut que'el chi ch'och'el.\nCuan li que'el chiru tz'alam che' ut cuan que'xchap c'a'ak re ru re li jucub. Jo'ca'in nak que'cole' chixjunileb ut que'el chi ch'och'el.